Apa yang perlu anda tahu tentang BENTAN

“Siapa suruh langgar pantang??! Kan dah BENTAN !!”

Bentan sering dikaitkan dengan wanita selepas bersalin. Bentan juga turut dikaitkan dengan kanak-kanak yang berkhatan. Dalam masyarakat Melayu, bentan dipercayai sebagai akibat melanggar pantang-larang selepas bersalin. Antara contoh pantang-larang selepas bersalin ialah :– Berjalan dengan langkah yang kecil.– Berpantang dari beberapa jenis makanan seperti timun, buah-buahan dan sayuran yang dikatakan sejuk.– Ikat rambut tinggi-tinggi, tidur menggunakan tujuh bantal– Tidak keluar rumah selama 40 hari.

Apakah yang dimaksudkan dengan bentan?Dari aspek perubatan, bentan adalah komplikasi akibat jangkitan kuman yang dialami selepas proses kelahiran bayi.

Antara gejalanya ialah : Demam, badan berasa lemah / seram sejuk, pening, loya, sakit sendi, tumpah darah, keluar cecair berbau busuk dari faraj, sakit pada bahagian peranakan, sakit pada bahagian luka kelahiran dan jantung yang berdegup kencang.

Terdapat pelbagai sumber jangkitan yang boleh berlaku pada wanita semasa proses berpantang:

1) Jangkitan pada luka tempat kelahiran

Ia boleh berlaku pada luka bahagian faraj jika pembedahan secara normal atau menggunakan vacuum atau forceps. Jangkitan juga boleh berlaku pada luka pembedahan bagi kelahiran secara Caesarean.

2) Jangkitan pada payudara (mastitis)\

Dalam masyarakat Melayu, ia lebih dikenali sebagai bengkak susu. Ia boleh terjadi akibat saluran susu yang tersumbat atau rekahan pada puting buah dada yang tidak dirawat.

3) Jangkitan pada salur peranakan.

Ia boleh berlaku jika terdapat sisa daripada proses kelahiran (product of conception) yang tertinggal dalam saluran peranakan contohnya bahagian daripada uri. Keadaan ini boleh menyebabkan sakit perut, sakit pada ari-ari dan menyebabkan tumpah darah.

4) Jangkitan pada saluran kencing.

Ini boleh berlaku jika wanita tersebut kurang minum air semasa berpantang. Pengambilan air yang cukup adalah penting untuk proses pelawasan kencing.

Mengikut pantang-larang orang-orang lama, wanita berpantang perlu menghadkan pengambilan air bagi mengelakkan muka menjadi sembap atau kaki bengkak. Tetapi, perlu diingatkan di sini, jika terdapat simptom muka, badan atau kaki menjadi sembap, wanita tersebut perlu diperiksa untuk penyakit darah tinggi. Tekanan darah yang terlalu tinggi boleh menyebabkan sawan atau stroke.

Selain itu, jangkitan pada saluran kencing boleh berlaku jika penjagaan kebersihan faraj diabaikan. Faraj perlu kerap dibersihkan dan kerap menukar tuala wanita.

5) Jangkitan salur pernafasan

Ini boleh berlaku sebagai komplikasi dari prosedur bius (anaesthesia) semasa pembedahan Caesarean. Antara simptomnya ialah batuk, sesak nafas, pernafasan kencang atau sakit dada.

6) Sebab-sebab lain yang tidak berkaitan dengan kelahiran

Jangkitan juga boleh berlaku pada bahagian tubuh yang lain, yang tidak terlibat semasa proses kelahiran. Contohnya akibat gusi bengkak, jangkitan dalam telinga dan cengkam kuku yang bernanah.

Sebagai peringatan utama , bentan adalah salah satu cara tubuh berkomunikasi untuk meminta bantuan dan rawatan . Ia tidak perlu diabaikan atau hanya dipandang mudah sebagai “akibat melanggar pantang”. Dapatkan rawatan dari klinik dan hospital berhampiran dengan segera!

Admin : Nigella sativa


10 Fakta tentang Nyamuk yang Anda perlu tahu…

Nyamuk telah wujud sejak di zaman Dinosaur ‘Jurassic’ lagi.Jumlah nyamuk adalah lebih banyak daripada manusia di planet bumi ini. Terdapat lebih daripada 3,500 spesies.Nyamuk boleh dikategorikan sebagai “haiwan” yang paling merbahaya di dunia.Malaria adalah disebabkan oleh parasite yang hidup di dalam nyamuk.Nyamuk tidak membawa HIV.Nyamuk tidak mempunyai gigi.Hanya Nyamuk betina yang akan mengigit kerana ia memerlukan protein di dalam darah untuk menghasilkan telur.Lebam dari gigitan nyamuk adalah disebabkan oleh tindak balas badan terhadap air liur nyamuk ataupun dikenali sebagai ‘mosquito saliva’.Darah ANDA sebenarnya membantu menwujudkan lebih banyak nyamuk.Nyamuk tertarik dengan aroma bau badan manusia termasuk karbon dioksida, asid laktik dan minyak kulit semula jadi.


Cara untuk tahu jantina bayi pada awal usia kandungan??

Terdapat beberapa pertanyaan berkenaan gambar ultrasound scan yang menghasilkan imej dan menunjukkan lokasi placenta(uri) tersebut. Lokasi uri itu pula dikaitkan jantina janin tersebut. Dalam erti kata lain, anda mampu mengetahui jantina seawal usia janin pada umur 6 minggu kandungan. Ianya juga turut dikenali sebagai Ramzi’s Method.

Untuk scan ultrasound yang biasanya dilakukan hanyalah dapat paling awal pada minggu ke 11 kerana ianya bergantung kepada sama ada anggota kelamin janin tersebut dapat dilihat dengan jelas atau tidak. Itu pun bukan 100% tepat.

Perkara ini sebenarnya terhasil daripada sebuah kajian yang diketuai oleh seorang doktor PHD dalam Sonography yang bernama Dr Saad Ramzi Ismail. Kajian cohort tersebut melibatkan lebih daripada 5000 janin dan merangkumi masa selama 10 tahun yang telah dijalankan di negara Canada(1997-2007)

Walaupon hasil kajian tersebut menunjukkan lokasi uri bertepatan dengan jantina janin tersebut, terdapat beberapa isu yang timbul untuk menggunakannya sebagai panduan.

Antaranya:1) Peratusan ketepatan hanyalah pada kadar 97.2% untuk bayi lelaki(uri kanan rahim) dan 97.5% untuk bayi perempuan(uri kiri rahim).

2) Disebabkan usia janin yang masih awal dan uri tersebut mampu seolah olah bergerak daripada lokasi awal dalam rahim sepanjang usia kandungan sehingga kelahiran, mereka mengambil kira kajian dimana uri itu sendiri tidak bergerak dengan banyak sahaja.

3) Tujuan utama kajian adalah untuk mengenal pasti jantina seawal mungkin yang berisiko tinggi mewarisi penyakit2 genetik dan juga penyakit masalah chromosome seperti Klinefelter’s Syndrome, Turner’s Syndrome, Pseudo-Hermaphrodites dimana ibu bapa boleh diberi kebebasan dan peluang untuk tidak meneruskan kandungan tersebut atas sebab kesihatan(selective abortion on medical grounds)

4) Terdapat beberapa masalah etika kerana penggunaan teknik ini secara meluas dan konvensional kerana ianya akan menyebabkan sesetengah masyarakat seperti di negara China dan India dimana mereka lebih mementingkan anak lelaki berbanding perempuan. Itu merupakan faktor PALING UTAMA mengapa ianya tidak diguna pakai secara meluas seluruh dunia.

5) Tiada kajian2 lain yang seumpama kajian tersebut. Satu-satunya didalam dunia. Dunia perubatan memerlukan penilaian yang di dapat dihasilkan semula(reproducible studies/research) untuk menjadikan sesuatu itu sebagai policy kesihatan atau sarankan dalam amalam perubatan(scientific consensus/persetujuan saintifik)

6) Ianya juga hanya melibatkan kajian segelintir populasi manusia. Walaupon jumlah sample yang digunakan boleh digunakan pakai(extrapolate) kepada populasi dan masyarakat awam, lebih kajian perlu dilaksanakan sebelum penggunaannya secara meluas.

7) Satu lagi faktor utama adalah teknik menggunakan scan ultrasound ini adalah ianya amat operator-dependent(bergantung banyak kepada kemahiran pengendali). Ianya tidak dapat diselaraskan dan hanya teknik2 yang disebutkan dalam guidelines/protocol (garis panduan) mengikut saranan tegas diambil kira dalam kajian.

8) Modalities(jenis) ultrasound yg digunakan jugak berbeza antara satu sama lain. Ada yang transabdominal(yang selalu kita lihat digunakan, melalui atas perut). Ada yang transvaginal(melalui vagina). Terdapat perbezaan dalam keputusan jenis dan juga tahap kemahiran penggunaannya.

9) Dalam erti kata lain, apa yang hendak disampaikan adalah rujukan lokasi uri dapat tau terus jantina bukan lah 100% tepat. Terdapat banyak lagi confounding factors(faktor2 berbeza mempengaruhi keputusan) yang terlalu banyak untuk senaraikan disini. Senang cerita boleh tunggu smp minggu ke 11 supaya anggota kelamin janin lebih jelas kelihatan

10) Saranan ahli2 yang terlibat dalam kajian itu sendiri TIDAK mengsyorkan penggunaan kaedah ini untuk mengetahui jantina janin. Sebaliknya ianya lebih berguna sebagai saringan dan pelengkap kepada scan pada umur janin 11 minggu untuk mengetahui sama ada janin ada masalah kesihatan atau tidak sahaja.Ala biar la baby keluar suprise sikit ?


Makanan ubah suai genetik (GMF) – Baik atau tidak?

Organisma Terubahsuai Genetik (Genetically Modified Organism, GMO) merupakan teknik bioteknologi yang digunakan untuk memanipulasikan genetik organisma seperti haiwan dan tumbuh-tumbuhan untuk menghasilkan produk yang bermanfaat kepada manusia. Organisma GMO dimanipulasikan melalui teknologi kejuruteraan genetik dengan memindahkan segmen gen daripada satu organisma kepada organisma sasaran yang lain. Makanan Ubah Suai Genetik (Genetically Modified Food, GMF) merupakan produk-produk makanan seperti daging, ayam dan sayur-sayuran yang diubahsuai genetiknya. Sebagai contoh, tomato yang diberi nama Flavr savr telah diubahsuai genetiknya untuk tahan lebih lama pada musim sejuk berbanding tomato biasa dan tomato ini telah diberi kebenaran untuk ditanam dan dikomersialkan di Amerika Syarikat sejak 24 tahun yang lalu.

Kita sering dimomokkan dengan kesan sampingan yang berkait rapat dengan produk-produk GMF. Banyak pihak yang mempersoalkan tentang keselamatan produk makanan yang dihasilkan melalui teknik ini. Pelbagai kajian telah dijalankan untuk memastikan produk makanan yang dihasilkan selamat untuk digunakan. Namun terdapat juga produk yang telah diubahsuai genetiknya yang berisiko. Contoh produk GMF yang berisiko adalah Jagung Bt (Bt Corn). Bt (Bacillus thuringinesis) merupakan singkatan kepada sejenis bakteria tanah yang secara semula jadinya mempunyai bahan asas dalam menghasilkan racun serangga perosak. Apabila saintis menyuntik gen Bt ke dalam tanaman, ianya akan menghasikan tanaman yang mampu membunuh serangga perosak. Tetapi toksin Bt yang dihasilkan dalam bentuk aktif mampu membunuh serangga lain seperti rama-rama dan lebah dan tidak mustahil ianya mampu memberi impak negatif kepada kesihatan manusia.

Ada juga pihak yang mempersoalkan tentang tujuan penghasilan produk makanan GMF. Sekiranya kita melihat dari sudut sosio-ekonomi sesetengah negara mundur seperti di Asia Tenggara dan di benua Afrika, rakyat di negara tersebut kekurangan vitamin A kerana diet yang bergantung sepenuhnya kepada beras atau sumber karbohidrat yang lain. Kekurangan vitamin A mampu menyebabkan buta, membantutkan tumbesaran kanak-kanak dan mudah diserang penyakit berjangkit. Justeru, Golden Rice (sejenis beras yang mengandungi B-kerotin, yang biasanya dijumpai di dalam lobak merah) telah dicipta melalui teknologi kejuruteraan genetik untuk menangani masalah ini. Dengan pengambilan Golden Rice dalam diet harian pada tahun 2012 sahaja, seramai 2.7 juta kanak-kanak telah  berjaya diselamatkan.

Jadi adakah makanan yang diubah suai genetiknya (GMF) baik untuk kita atau tidak? Semuanya terpulang kepada anda untuk menilai sendiri. Tepuk dada tanya selera.

1)Pandangan Syariah tentang Isu Organisma Terubahsuai Genetik (Genetically Modified Organism, GMO), dan Makanan Terubahsuai Genetik (Genetically Modified Food, GMF)

2) Golden rice project. (2016). Goldenriceorg. Retrieved 29 December, 2016, from http://www.goldenrice.org/Content3-Why/why1_vad.php

3) Webmdcom. (2016). WebMD. Retrieved 29 December, 2016, from http://www.webmd.com/food-recipes/features/truth-about-gmos


Penggunaan spray penghalau nyamuk yang selamat dan berkesan

Akan ada kebimbangan di kalangan orang awam tentang penggunaan spray penghalau nyamuk semasa mengandung. Adakah ianya selamat? Adakah ianya akan memberi kesan kepada bayi? Namun apa yang boleh saya sahkan, spray penghalau nyamuk yang biasa digunakan di pasaran yang paling selamat dan berkesan adalah DEET. DEET mempunyai rekod keselamatan yang cemerlang, walaupun kebimbangan sesetengah orang awam. N, N-diethyl-3-methylbenzamide tidak berbunyi seperti sesuatu yang anda akan mahu sembur pada kulit anda, dan mungkin singkatannya mengingatkan anda akan racun serangga DDT yang berbahaya dan kini diharamkan. Ianya tidak sama dan berbeza. DEET terdapat dalam kebanyakan jenama komersil utama dan merupakan tulang belakang dalam cadangan yang dikeluarkan oleh pihak berkuasa kesihatan di seluruh dunia. Masalahnya adalah, kesukaran untuk mencari maklumat mengenai bagaimana untuk memilih dan menggunakan spray penghalau nyamuk yang sesuai untuk anda dan keadaan anda.

Hal PERTAMA yang perlu diingat adalah bahawa kekuatan penggubalan menentukan berapa lama anda dilindungi terhadap gigitan nyamuk, bukan berapa banyak nyamuk dijauhkan. Sebagai contoh, 10% DEET spray penghalau nyamuk berasaskan mungkin memberikan perlindungan 2 jam, formulasi 20% mungkin memberikan perlindungan 4 jam. Apabila memilih spray penghalau nyamuk, anda perlu berfikir tentang berapa lama anda memerlukan perlindungan dan berapa kerap anda berpuas hati untuk membuat semburan semula.

KEDUA, spray penghalau nyamuk mesti digunakan sebagai perlindungan menyeluruh terhadap semua kulit yang terdedah. Jika terdapat “jurang” dalam semburan itu, nyamuk cukup licik untuk memilih tempat untuk menggigit. Dalam kes nyamuk yang menyebarkan Zika, Denggi dan Chikungunya virus, tumpuan perhatian khusus ialah kepada semburan di sekitar kaki dan kaki yang lebih rendah, yang mana nyamuk lebih suka menggigit. Pastikan anda sembur spray penghalau nyamuk selepas berenang, bersenam ataupun ketika keadaan berpeluh. Anda juga perlu ingat bahawa tiada keperluan untuk menyembur spray penghalau nyamuk pada kulit bawah pakaian.

Adakah Spray Penghalau Nyamuk selamat untuk digunakan wanita hamil?

Pihak Berkuasa Kesihatan termasuk Kementerian Kesihatan Malaysia (KKM) serta Agensi Kawal Selia jarang menyediakan amaran khusus mengenai penggunaan spray penghalau nyamuk oleh wanita hamil. Walaupun tidak terdapat banyak ujian klinikal yang telah dilakukan, terdapat beberapa kajian saintifik (sila rujuk SINI dan SINI) yang menunjukkan kekurangannya dokumentasi penting tentang risiko kesihatan yang berkaitan dengan penggunaan spray penghalau nyamuk berdasarkan DEET. Paling ketara, terdapat satu kajian dimana hampir 900 wanita yang menggunakan spray penghalau nyamuk pada trimester kedua atau ketiga dan tiada masalah saraf (no adverse neurologic), gastrousus, atau kesan dermatologi yang diperhatikan di kalangan wanita atau bayi mereka selama setahun selepas kelahiran.

Adalah penting untuk mengimbangi kekurangan yang berbeza terhadap bukti risiko kesihatan utama yang berkaitan dengan spray penghalau nyamuk dan peningkatan pesat dalam kes microcephaly di Brazil. Spray penghalau nyamuk boleh menghentikan gigitan nyamuk dan mengelakan risiko jangkitan berlaku. Jika anda menggunakan spray penghalau nyamuk berdaftar seperti yang diarahkan pada label, ianya adalah berkesan dan selamat.

Akal mesti diutamakan. Malah jika anda bimbang tentang penggunaan spray penghalau nyamuk, buatlah beberapa kompromi sementara masih melindungi diri anda daripada jangkitan. Pilih dos spray penghalau nyamuk  berdasarkan DEET-yang lebih rendah dan menggunakannya dengan lebih kerap. Ini adalah pendekatan yang lebih baik daripada mencuba spray penghalau nyamuk yang masih belum terbukti berkesan. Saya sering ditanya apakah formulasi yang terbaik terdapat di pasaran. Terdapat semburan aerosol, roll-on, semburan pam-pek, krim, gel, losyen dan juga tuala kertas yang berantiseptik. Sebenarnya, tiada banyak kajian saintifik yang betul dilakukan untuk melihat sekiranya rumusan ini dapat berfungsi dengan terbaik dan juga kesan yang baik. Adakah bahan aktif dalam semua formulasi ini adalah sama, ianya tidak diambil kisah. Isu utama adalah untuk memilih satu formula yang anda paling selesa menggunakannya dan untuk memastikan anda mendapat perlindungan yang baik ke atas kulit yang terdedah. Saya suka krim dan semburan pam pek tetapi saya biasanya menggunakan produk ke tangan saya dahulu dan ia akan tersebar di seluruh kulit. Sentiasa pastikan anda elak penggunaan spray penghalau nyamuk di mata anda atau mana-mana luka atau melecet.

Saya tidak suka bau atau rasa penghalau nyamuk!

Biasanya terdapat satu cubaan bagi mereka yang tidak suka DEET untuk menggunakan spray penghalau nyamuk berasaskan tumbuhan “semula jadi”. Walaupun produk-produk ini memberikan tempoh perlindungan yang lebih pendek, sebagai contoh minyak pokok teh (terutamanya apabila digunakan dalam ramuan buatan sendiri) juga mempunyai potensi untuk menyebabkan kerengsaan kulit. Secara fakta dengan berasaskan tumbuhan, spray penghalau nyamuk mungkin menawarkan perlindungan terhadap gigitan nyamuk namun ianya tidak boleh bergantung harap untuk mengelak gigitan nyamuk di kawasan wabak penyakit berjangkit bawaan nyamuk berlaku.

Pihak Berkuasa Kesihatan di luar negara banyak mengesyorkan para-Menthane-3,8-diol (PMD), produk yang dikenali sebagai “minyak limau kayu putih”. Ini bukan satu minyak pati tetapi dengan produk daripada proses penyulingan daripada Corymbia citriodora. Produk ini tidak menangkis pelbagai jenis serangga menggigit dan tidak ada bukti yang menunjukkan ia tidak boleh digunakan semasa hamil. Walau bagaimanapun, produk ini secara amnya lebih sukar untuk ditemui di kedai runcit dan farmasi daripada DEET- atau rumusan spray penghalau nyamuk berasaskan picaridin. Ia akan menjadi lebih berkesan jika ada pilihan bukan topikal untuk menghentikan gigitan nyamuk. Malangnya, tiada apa yang telah terbukti berkesan. Jangan bergantung kepada produk penghalau nyamuk jenis band pergelangan tangan kerana ianya tidak menyediakan perlindungan yang mencukupi daripada nyamuk. Juga, ingat bahawa tiada bahan yang anda boleh makan atau minuman yang akan menghalang anda digigit oleh nyamuk. Kesimpulannya, pastikan anda mempunyai spray penghalau nyamuk samada di rumah ataupun ketika melancong.

Akhir sekali, sekiranya anda melawat kawasan wabak denggi, chikungunya dan juga virus Zika, tidak semestinya menjangka akan dikerumuni oleh nyamuk dengan cara yang sama anda akan mengelilingi pantai. Jangan sesekali leka jika terkena hanya beberapa gigitan nyamuk. Perlu diingat, ia hanya mengambil satu gigitan untuk menghantar patogen. Jangan tunggu sehingga anda melihat nyamuk menggigit, bangun dan terus memakai  spray penghalau nyamuk. Terdapat satu set besar soalan dengan jawapan yang diberikan oleh CDC untuk pelancong yang mengandungi risiko Zika dan pencegahan dan di sini adalah satu lagi peringatan nasihat perjalanan yang diberikan oleh CDC dan KKM untuk wanita mengandung. Jika merancang untuk perjalanan semasa mengandung, rujuk klinik kesihatan doktor atau perjalanan tempatan anda untuk mendapatkan nasihat.

-NUR FAEZA ABU KASSIM-


Spesis baru labah-labah dinamakan sempena Topi Sakti HARRY POTTER

Saintis di India telah menemui satu spesis labah-labah yang baru. Yang menariknya, mereka menamakan labah-labah ini sempena salah satu karakter di dalam filem ‘Harry Potter’iaitu Godric Gryffindor. Ia disebabkan labah-labah ini bentuknya menyerupai salah satu karakter dalam Harry Potter iaitu topi sakti yang berfungsi untuk menentukan jenis rumah ataupun kumpulan bagi pelajar baru sekolah ahli sihir ‘Hogwart’.

Topi Sakti yang digunakan untuk menentukan rumah(Kumpulan) di dalam sekolah ‘Hogwart’

Topi inilah yang akan menentukan sama ada mereka akan berada dalam rumah Gryffindor, Hufflepuff, Ravenclaw ataupun Slytherin.

Rumah-rumah di dalam sekolah ahli sihir ‘Hogwart’

Spesis terbaru ini berukuran 7mm dan telah diberikan anama Eriovixia Gryffindori, sempena watak Gryffindor iaitu salah seorang ahli sihir hebat, pengasas kepada sekolah ‘Hogwarts’ dan juga pemilik asal kepada topi sakti yang digunakan untuk menentukan jenis rumah bagi pelajar baru

“Kami sangat gembira apabila menemui labah-labah yang sama seperti topi sakti yang dipakai oleh ahli sihir(Gryffindor) di dalam filem Harry Potter,” Javed Ahmed, ketua kepada kumpulan kajian ketika ditemuramah oleh Times of India

Ketika kecil, saya suka sangat membaca buku Harry Potter. Oleh itu apabila saya terjumpa labah-labah ini, saya ingat ia adalah topi sakti tersebut,” Ahmed menambah

Penemuan labah-labah yang hebat ini sebenarnya di jumpai di Hutan Kans kawasan barat Ghats, Karnataka. Ia dijumpai oleh kumpulan yang telah menjumpai 5 jenis spesis labah-labah yang baru pada 2 tahun yang lepas. Kajian mereka telah diterbikan dalam ‘Indian Journal of Arachnology’

Sebagai tambahan, makhluk kecil ini mempunyai ‘magic’ yang tersendiri. Ia boleh menyamar. Bentuk abdomennya yang tiga segi membuatkan ia seakan-akan seperti daun yang kering dan membuatkan ia boleh mengelak daripada pemangsa ketika siang hari

Ahmed juga ada berkongsi perbincangannya dengan penulis buku Harry Potter itu sendiri. Rowling membalas balik dengan berkata

“I’m truly honoured! Congratulations on discovering another #FantasticBeast!”

.@curiocritters I’m truly honoured! Congratulations on discovering another #FantasticBeast! ??✨ pic.twitter.com/NJ4Fe27F1r

Sumber: Laman web I Fucking Love Science


Tumit anda sakit?? Mungkin anda mempunyai masalah TAJI CALCANEAL

Pernah tak anda menghadapi sakit dibahagian tumit? Mgkn anda mengalami suatu masalah yang dikenali sebagai ‘Calcaneal Spur’.

Calcaneal merupakan salah satu tulang yang membentuk bahagian tumit. Ketika mana tekanan yang berterusan selalu diberikan kepada bahagian tersebut, maka unjuran tulang yang dipanggil sebagai ‘Osteophyte’ akan terbentuk daripada tulang calcaneal

1) Orang yang obese2) Orang yang mempunyai ‘Flat-Footed'(tapak kaki yang rata)3) Sukan yang melibatkan larian4) Pemakai kasut tumit tinggi

Beza antara Flat foot dan normal foot

Mereka yang seperti ini akan meningkatkan kadar tekanan pada tumit kaki. Tekanan yang berterusan(repeatitive stress) akan menyebabkan tumbuhnya unjuran tulang dan unjuran ini dipanggil sebagai ‘osteophyte’. Tetapi nama yang lebih spesifik bagi masalah ini kita panggil sebagai ‘calcaneal spur’. dalam bahasa melayunya TAJI CALCANEAL.

Seperti mana yang kita tahu, taji itu kan tajam. Begitulah juga ‘Calcaneal spur’. Ia tajam dan boleh mencederakan tisu sekelilingnya. Apabila seseorang itu mempunyai calcaneal spur dan melakukan aktiviti yang menyebabkan tekanan pada kakinya, calcaneal spur itu akan mengoyakkan tisu-tisu disekelilingnya dan menyebabkan bahagian tumit terasa sakit.

Mungkin tumit anda yang selalu berasa sakit itu disebabkan masalah ‘Calcaneal Spur’ iniUntuk diagnosis kepada masalah ini, x-ray tapak kaki perlulah dilakukan. Di dalam x ray tersebut akan kelihatan unjuran seperti taji daripada tulang Calcaneal

Membuat senaman untuk menguatkan otot betis. Ini boleh menstabilkan sendi di buku lali dan mengurangkan stress pada bahagian tumit.Menggunakan insoles(pelapik lembut bawah kaki) untuk menggurangkan stress pada bahagian tumitMengelakkan aktiviti-aktiviti dan senaman yang memberi stress pada bahagian tumit seperti berlari ketika sakitMengurangkan berat badan untuk mereka yang obeseBoleh mengambil ubat tahan sakit jika terlampau sakit.


PEROKOK AKTIF, PEROKOK PASIF, PEROKOK KETIGA – SEMUANYA SEDANG DIRACUNI !

Merokok membahayakan kesihatan, bukan sahaja kepada perokok, malah kepada mereka yang tidak merokok. Selama ini, kita biasa mendengar tentang perokok aktif dan perokok pasif. Sebagai makluman semua, mari kita imbas kembali terma berikut :

Perokok aktif : Perokok yang menghisap rokok secara langsung.Perokok pasif : Mereka yang menghidu asap rokok daripada rokok yang sedang menyala, DAN juga daripada asap yang dihembuskan oleh perokok aktif.

Bagaimana pula dengan “Third-hand smoker (THS)” atau “Perokok Ketiga” ?Ini mungkin terma baru kepada kebanyakkan kita.Secara ringkas, perokok ketiga bermaksud individu yang menghisap ‘Asap ketiga’.

1) Apakah “Asap ketiga” ? Mengapakah ‘Asap ketiga’ sangat berbahaya?‘Asap ketiga’ merujuk kepada sisa-sisa partikel daripada pembakaran rokok seperti tar, formaldehyde, ammonia, nikotin, karbon monoksida, arsenik dan sebagainya [Gambar 1].

Nikotin merupakan partikel yang melekit dan mudah melekat pada langsir, sofa, karpet, dinding dan siling. Apabila bahan-bahan ini bertindak balas dengan udara atau bahan kimia lain yang terdapat dalam ruangan itu, ia boleh dibebaskan kembali ke persekitaran lalu disedut oleh individu yang berada di dalam ruang tersebut.

‘Asap ketiga’ juga boleh melekat pada rambut, pakaian dan kulit seseorang. Ia bukan hanya menyebabkan bau asap pada pakaian kita. Lebih berbahaya lagi, ia adalah sumber racun terhadap tubuh kita dan orang lain yang bakal kita temui.

‘Asap ketiga’ dapat melekat selama berhari-hari pada permukaan benda-benda tersebut, sungguhpun ruang tersebut telah dibersihkan atau dianginkan dengan membuka kipas atau jendela. Terdapat beberapa kajian mengenai berapa lamakah ‘asap ketiga’ berada dalam sesuatu ruang:a) Walaupun setelah ENAM BULAN berhenti merokok, rumah para perokok tegar masih mempunyai partikel-partikel beracun daripada asap rokok [3].b) ‘Asap ketiga’ masih terdapat pada rumah yang pernah didiami oleh perokok walaupun rumah tersebut telah dibiarkan kosong untuk DUA BULAN dan telah dibersihkan. [4]

2) Perokok Pasif dan Perokok Ketiga menanggung bahaya yang lebih dahsyat berbanding Perokok Aktif kerana:◽Mereka menyedut lebih banyak toksin dalam asap yang terbebas daripada pembakaran rokok. Di dalam kebanyakkan rokok, terdapat penapis yang menghalang perokok aktif daripada menyedut toksin tertentu.◽Mereka menyedut asap sisa pembakaran hujung rokok yang mempunyai kandungan agen penyebab kanser (carcinogens) yang lebih tinggi.◽Asap rokok yang dihembus oleh perokok aktif mempunyai partikel yang lebih halus daripada yang terkandung dalam asap rokok yang disedut oleh perokok aktif. Partikel halus ini lebih mudah diserap ke dalam paru-paru, permukaan kulit dan salur darah.

3) Apakah risiko kepada kesihatan bagi Perokok Ketiga?

Risiko kepada kesihatan bagi Perokok Ketiga adalah sama seperti perokok tegar. Risiko kesihatan ini diringkaskan dalam gambar “Tubuh seorang perokok” [Gambar 2].

Sesuatu yang ingin ditegaskan di sini ialah bahaya yang bakal dihadapi oleh KANAK-KANAK akibat menghidu ‘asap ketiga’ ini. Antara masalah kesihatan yang boleh dihidapi oleh kanak-kanak adalah seperti : Penyakit paru-paru, jangkitan telinga, kematian mengejut pada bayi (SIDS), masalah pembelajaran, alahan dan kanser (leukimia, kanser kalenjar, kanser paru-paru) [Gambar 3].

4) Mengapakah kanak-kanak kecil lebih berisiko untuk mendapat penyakit akibat ‘Asap Ketiga’?◾Sistem pernafasan dan sistem imuniti mereka belum matang sepenuhnya.◾Kanak-kanak kecil lebih berkemungkinan untuk menyedut, menelan dan menyerap melalui kulit sisa-sisa partikel beracun ini semasa mereka meniarap, merangkak atau memasukkan tangan ke dalam mulut.◾ Mereka tidak dapat membuat pilihan atau menyuarakan keengganan mereka untuk tidak berada di kawasan yang tercemar dengan asap rokok atau menolak untuk berada dengan individu yang merokok / dicemari asap rokok. Lebih malang lagi jika individu yang merokok itu adalah ibu bapa atau penjaga mereka sendiri.

5) Di manakah kemungkinan berlakunya potensi untuk menjadi “Perokok Ketiga” ?◾ Terdapat individu yang merokok dalam rumah yang kita diami atau di dalam kenderaan yang kita naiki.◾ Bilik-bilik hotel yang kita duduki pernah dicemari dengan asap rokok daripada penghuni sebelum ini.◾ Kenderaan-kenderaan awam / sewa yang telah dicemari dengan asap rokok.◾Ruang-ruang awam yang tidak menyekat aktiviti merokok di kalangan pengunjungnya.

Kini, para barisan admin di RoS amat berharap anda semua telah menyedari tentang potensi untuk kita semua menjadi “Perokok Ketiga” dan kesan mudharat dari “Asap Ketiga” . Sama ada secara sedar atau tidak, KITA SEMUA TELAH DAN SEDANG DIRACUNI dengan asap rokok.

Antara langkah-langkah yang perlu diambil untuk memelihara diri anda dan keluarga daripada menjadi MANGSA sebagai Perokok Ketiga :a) Tidak membenarkan sesiapa merokok di rumah / dalam kenderaan anda walaupun tingkap dibuka.b) Memastikan sekolah dan pusat asuhan anak-anak adalah kawasan bebas dari asap rokok.c) Hanya pergi ke restoran dan kawasan awam yang melarang merokok di tempat awam.d) Mendidik anak-anak untuk menjauhkan diri daripada orang yang sedang merokok.e) Menegur individu yang merokok di tempat awam / di kawasan larangan merokok dengan berhemah – Ini kerap berlaku di kedai-kedai makan / kenduri-kendara — Lepas kenyang, terus menyalakan rokok tanpa mengambil kira kehadiran orang lain di sekeliling mereka.

Dan yang paling utama, jika anda seorang perokok, BERHENTILAH MEROKOK ! Demi kesihatan anda, demi kesihatan keluarga anda !

Ingatlah !!Anda tetap MERACUNI keluarga anda walaupun :▫Anda merokok di luar rumah atau jauh dari keluarga dan anak-anak anda.▫Anda membuka tingkap kereta semasa merokok di dalam kereta.▫Anda menghisap rokok yang paling mahal dengan filter yang paling canggih.▫Anda menggunakan hand-sanitizer sebelum menyentuh anak-anak anda.Kerana asap rokok masih boleh melekat pada perkakas rumah, dashboard, kusyen kenderaan, pakaian dan diri anda.

Sedarlah,Keluarga anda perlukan anda !Keluarga anda perlukan udara yang bebas dari diracuni oleh asap rokok !

Rujukan:1. Hang, B., Sarker, A. H., Havel, C., Saha, S., Hazra, T. K., Schick, S., … & Sleiman, M. (2013). Thirdhand smoke causes DNA damage in human cells. Mutagenesis, 28(4), 381-391.2. Matt, G. E., Quintana, P. J., Destaillats, H., Gundel, L. A., Sleiman, M., Singer, B. C., … & Talbot, P. (2011). Thirdhand tobacco smoke: emerging evidence and arguments for a multidisciplinary research agenda. Environmental health perspectives, 119(9), 1218.3. Matt, G. E., Quintana, P. J., Zakarian, J. M., Hoh, E., Hovell, M. F., Mahabee-Gittens, M., … & Myers, M. G. (2016). When smokers quit: exposure to nicotine and carcinogens persists from thirdhand smoke pollution. Tobacco Control, tobaccocontrol-2016.4. Matt, G. E., Quintana, P. J., Zakarian, J. M., Fortmann, A. L., Chatfield, D. A., Hoh, E., … & Hovell, M. F. (2010). When smokers move out and non-smokers move in: residential thirdhand smoke pollution and exposure. Tobacco control, tc-2010.5. Burton, A. (2011). Does the smoke ever really clear? Thirdhand smoke exposure raises new concerns. Environ Health Perspect, 119(2), A70-74.6. Sleiman, M., Gundel, L. A., Pankow, J. F., Jacob, P., Singer, B. C., & Destaillats, H. (2010). Formation of carcinogens indoors by surface-mediated reactions of nicotine with nitrous acid, leading to potential thirdhand smoke hazards. Proceedings of the National Academy of Sciences, 107(15), 6576-6581.


Mengapa Banjir Semakin Kerap Berlaku?

Banjir bukanlah sesuatu perkara yang asing bagi kita. Tinggal di kawasan beriklim tropika, Malaysia menerima taburan hujan tahunan yang tinggi, iaitu antara 1200mm (di kawasan kering) sehingga melebihi 4000mm di kawasan seperti Bukit Larut, Perak. Monsun Timur Laut yang berlaku antara November hingga Mac setiap tahun pula membawa taburan hujan bulanan sehingga 600mm sekali gus membawa ancaman banjir di kawasan rendah. Di kawasan bandar pula, banjir kilat sering berlaku selepas hujan lebat menyebabkan kerosakan harta benda dan juga mengakibatkan kesulitan seperti kesesakan lalu lintas.

Walau bagaimanapun, terdapat sebuah trend membimbangkan yang agak jelas berkaitan dengan fenomena banjir ini. Frekuensinya semakin kerap dan impaknya semakin buruk dengan kemuncaknya pada 2014 di pantai timur sehingga memaksa lebih 250 000 orang berpindah. Banjir kilat juga semakin kerap berlaku di kawasan bandar dengan contoh terbaru di Pulau Pinang pada bulan lalu seperti gambar di bawah.

Jadi, mengapa banjir semakin kerap berlaku?

1. Pembangunan tidak terancang

Penempatan baharu dibuka tanpa penilaian yang menyeluruh terhadap alam sekitar baik di bandar mahupun di kawasan terpencil. Pembangunan yang tidak terancang menyebabkan pokok ditebang bagi membuka kawasan baru manakala kawasan laluan air dikambus untuk memberi laluan kepada bangunan-bangunan baru. Justeru, apabila hujan lebat berlaku, tanpa saliran yang mampu menampung aliran air ini maka berlaku lah banjir kilat. Air naik mendadak tanpa diduga dan akhirnya kereta rosak di tengah jalan.

Cameron Highlands merupakan contoh yang baik di mana pembangunan pesat tidak terkawal membawa kepada siri banjir lumpur yang berulang. Hutan asal ditebang dan lereng bukit dibersihkan menyebabkan hakisan pada permukaan tanah. Hakisan ini menyebabkan sungai dan empangan di Cameron Highlands menjadi cetek. Apabila hujan lebat, empangan terpaksa melepaskan air yang memberi impak kepada penduduk di kawasan hilir dari empangan. Contohnya, pada 2014 di kawasan Lembah Bertam, Cameron Highlands (gambar)

2. Sistem perparitan yang tidak diselenggara dengan baik

Isu ini lebih banyak berlaku di kawasan bandar walaupun tidak dinafikan banjir kilat akibat masalah sistem perparitan juga boleh berlaku di luar bandar. Sistem perparitan yang tidak diselenggara dengan baik termasuklah mendapan sedimen seperti pasir dan juga sampah sarap yang secara tidak lansung mencetekkan parit. Malah, dalam sesetengah kes, aliran air tidak dapat berlaku akibat saliran tersumbat. Contoh kes yang sering kali dikaitkan dengan masalah perparitan ialah seperti banjir kilat di bandar Kajang

Terdapat beberapa cara kemusnahan tumbuhan dan hutan mampu menyebabkan banjir. Kawasan yang dilitupi tumbuhan seperti hutan hujan mampu bertindak sebagai ‘span’ atau buffer yang mampu menampung air hujan. Akar pokok menguatkan tanah dan menghalang hakisan akibat aliran air. Jika pembalakan terus berlaku, permukaan tanah akan terdedah kepada hakisan. Hal ini menyebabkan sedimen daripada hakisan tersebut mendap ke dalam sungai sekali gus menjadikan sungai cetek dan tidak mampu menampung aliran ketika hujan lebat.

Admin cuba untuk tidak melibatkan isu politik di sini tetapi perlu diakui bahawa situasi ini sedang berlaku di negeri Kelantan. Agak memeranjatkan kerana pihak yang bertanggungjawab seolah-olah tidak belajar daripada bah kuning yang berlaku beberapa tahun lalu. Kejadian pada 2014 itu bukan sahaja disebabkan oleh jumlah hujan yang tinggi dalam masa yang singkat tetapi boleh dikesan kepada pembalakan yang giat berlaku. Rajah di bawah menunjukkan imej satelit daripada Google Timelapse yang diperoleh daripada data Landsat yang bezanya hanya 10 tahun tetapi menampakkan perubahan drastik di lembangan Sungai Lebir dan Sungai Galas akibat pembalakan.

Walau bagaimanapun, tidak dapat dinafikan pembalakan juga berlaku di negeri-negeri lain seperti di Pahang, Sarawak dan Sabah. Cuma apa yang menjadi kebimbangan admin di sini ialah kemungkinan berulangnya tragedi bah kuning tersebut.

Walaupun terdapat pihak yang menidakkan perkara ini, kita perlu terima bahawa perubahan iklim sedang berlaku akibat pemanasan global. Justeru, kita perlu menjangkakan cuaca yang lebih tidak menentu untuk tahun-tahun yang akan datang. Impak yang lebih jelas ialah peningkatan aras laut akibat pencairan glasier di kutub yang menyebabkan penempatan di pesisir pantai yang rendah terdedah kepada banjir setiap kali air pasang. Impak yang lebih kompleks pula berkait rapat dengan fenomena El Nino dan La Nina yang menyebabkan cuaca kemarau dan juga monsun yang lebih ekstrem.

Terdapat berbagai lagi punca yang boleh dipersalahkan menyebabkan banjir. Walau bagaimanapun, perlu diberi perhatian bahawa kebanyakan faktor yang digariskan adalah berpunca daripada tangan manusia itu sendiri. Justeru, kita perlu lah memainkan peranan kita untuk menghalang potensi berlakunya bencana di masa akan datang. Jika kita tidak mempunyai kuasa di skala besar, usaha kecil seperti membersihkan sistem perparitan di sekeliling kita juga sedikit sebanyak boleh membantu mengurangkan risiko banjir. Selain itu, fenomena monsun timur laut yang dijangka berlaku setiap hujung tahun menyebabkan kita perlu sentiasa bersiap siaga menghadapi segala kemungkinan.


Graduan ‘Universiti of Google’ dengan Graduan IPT. APA BEZANYA

Sebelum saya menceritakan perihal Bitcoin, mari kita sama-sama fahami apakah Internet dan bagaimana graduan University of Google dan graduan IPT menggunakan Google terlebih dahulu. Kemudian baru sedap untuk kita memahami isu-isu Bitcoin ni.

Google/ Yahoo / Bing boleh diumpamakan dengan sebuah bot yang berlayar di atas lautan maklumat yang sangat luas. Kebiasaannya, kita menggunakan bot Google untuk menyauk seberapa banyak maklumat pada kadar kedalaman lautan 4% sahaja.

Tak besar pun pukat tunda yang anda guna untuk mengaut maklumat. Jika hasil tangkapan tidak ditapis, maklumat tersebut sudah pasti sampah atau hasil laut yang kurang berkualiti.

Berdasarkan rajah di bawah, 4% kedalaman tersebut termasuklah FB dan penulisan ini, YouTube, Blog, gosip, bahan lucah umum (bukan VVIP), virus, Antivirus dan lain-lain. OK. Anda masih bersama dengan saya lagi? Baik, sila teruskan pembacaan.

Gambarrajah ini penting untuk membezakan Graduan ‘University of Google’ dengan graduan IPT

Pengguna Internet yang biasa kebanyakannya mencedok maklumat-maklumat tidak ilmiah dari sumber seperti gossip, testimoni, penulisan tidak beridentiti, satira, teori konspirasi dan maklumat palsu lalu dicantumkan dengan pemahaman dan logik akal sendiri untuk membuat satu kesimpulan / generalisasi.

Dari sini, sudah semestinya terdapat kelemahan kerana tiada sebarang analisa terhadap data / maklumat / dapatan anda dijalankan terlebih dahulu untuk membuktikan sesuatu sebelum membuat satu kesimpulan.

Sebagai contoh: Isu teori Flat Earth sebelum ini. Kebanyakan pentaksub teori tersebut memperolehi sumber maklumat hanya dari Youtube dan blog-blog tertentu yang mana kedalaman maklumat hanyalah 4%.

Perlu diingatkan supaya anda berhati-hati dengan maklumat yang dihidang kerana sampah dan kualiti maklumat yang rendah sudah semestinya sangat banyak. Oleh itu, janganlah anda memberi hujah yang tidak berasas ketika berbicara di tempat awam.

Para sarjana di IPT juga menggunakan bot Google untuk mendapatkan maklumat. Namun beberapa peralatan khas perlu disediakan sebelum menangkap paus hitam tersebut.

Nama pun paus, maka kos menangkapnya mestilah mahal betul tak? Perumpamaan ikan paus sebagai pengkalan data untuk journal akademik melambangkan bahawa akses kepada maklumat tersebut adalah rumit serta memerlukan kemahiran yang tinggi. Saya boleh ajarkan anda untuk mendapatkan akses ke ikan paus tersebut, namun bukanlah di dalam artikel ini.

Walau bagaimanapun, terdapat banyak pihak mempertikaikan para graduan IPT hanya menggunakan sumber maklumat dari hasil pukatan 4% kedalaman laut untuk menyiapkan kerja kursus atau penulisan tesis mereka.

Graduan IPT kerap dituduh menggunakan Wikipedia sebagai rujukan utama dan penulisan blog sebagai hujah kajian. Ya, benar. Cuma pada peringkat awal pelajar terpaksa merujuk kepada sumber tersebut untuk pemahaman awal mereka.

Kemudian mereka akan diajar dan dilatih untuk menangkap paus bagi memperoleh maklumat akademik yang lebih berprestij. Jangan ada rasa jaki jika anda tidak berkemampuan untuk mendapat akses ke gedung ilmu tersebut namun, anda boleh merujuk kepada sumber ilmu yang benar dari pakar-pakar yang diiktiraf (bukan palsu semestinya).

Juga janganlah menghina mereka yang tidak berpengetahuan kerana adalah menjadi tugas orang yang berilmu untuk menyebarkan pengetahuan.

Berdasarkan rajah di bawah, ada satu lagi elemen iaitu sotong hitam yang masih belum dibincangkan. Seperti yang anda dapat lihat, jauh ke dasar lautan Internet terdapat pelbagai jenis jenayah yang juga turut menggunakan teknologi Internet.

Perkhidmatan pasaran gelap mereka juga memerlukan imbuhan wang untuk terus bergerak. Namun, bagaimanakah wang dikirimkan kepada mereka tanpa dikesan oleh Interpol atau kerajaan? Nantikan kupasan lanjut pada masa akan datang.

96% daripada internet adalah dipenuhi dengan ‘Deep Web’ dan disinilah pengguna Bitcoi menjalankan peniagaannya


Adakah makan ‘seafood’ bersama Vitamin C boleh menyebabkan keracunan Arsenik?

Tersebar satu berita di dalam internet dan juga di FB mengenai keracunan arsenic. Ia dikaitkan dengan pengambilan vitamin C yang menukarkan kompaun arsenic di dalam makanan laut kepada kompaun arsenic yang berbahaya.

Post yang mengatakan makan Vitamin C dan Udang boleh menyebabkan keracunan arsenic

Disini kami ingin memberitahu beberapa perkara:

1) Arsenic merupakan satu unsur yang banyak ditemui pada tanah, haiwan dan juga manusia. Makanan laut mencatatkan unsur arsenic yang lebih tinggi berbanding makanan-makanan lain.

2) Tetapi unsur arsenic dalam makanan merupakan unsur arsenic yang organic. Pengambilan makanan yang mempunyai unsur arsenic yang organic merupakan sesuatu perkara yang tidak berbahaya.

Organic arsenic bukanlah bermaksud ianya terhasil daripada sumber semula jadi. Tetapi ianya disebabkan atom arsenic itu mempunyai ikatan antara atom secara kovalent kepada atom carbon. Disebabkan kewujudan atom carbon dan juga ikatan kovalen tersebut, maka kita katakan ianya adalah organic arsenic dan compound ini wujud pada kadar yang sedikit dalam makanan dan selamat untuk dimakan.

Inorganic arsenic pula arsenic yang wujud dalam keadaan unsur itu sendiri ataupun yang mempunyai ikatan ion dengan compound lain. Arsenic jenis ini boleh menyebabkan keracunan jika dimakan

3) Ada satu kajian yang menyatakan kompaun arsenic yg organic boleh bertukar menjadi bahan yang berbahaya apabila dimakan dengan vitamin C. Tetapi kajian itu menggunakan jumlah kompaun arsenic yang sangat tinggi dan tidak boleh disamakan dengan arsenic yang terkandung di dalam makanan.

Oleh itu, kita tak boleh samakan dengan makanan laut satu pinggan bersama arsenic yang boleh menyebabkan kematian. Manakala ada juga kajian lain yang menunjukkan vitamin C boleh melindungi daripada keracunan arsenic bila diberi bersama-sama.

4) Lagi satu, keracunan arsenic tidak menyebabkan symptom seperti berdarah hidung, mulut dan telinga. Simptom keracunan arsenic lebih kepada menyebabkan muntah, cirit birit, tekanan darah rendah, dehidrasi dan juga renjatan(shock)

So, tiada masalah sebenarnya kalau nak makan vitamin C dan juga makanan laut. Yang ada masalah bila anda menyebarkan perkara yang salah.


First aid untuk pesakit stroke adalah dengan cucuk jari??

Sebelum ini pernah Viral rawatan first aid untuk stroke. Anda boleh baca post itu dibawah ini:

Jika ada di antara keluarga kita yang terkena stroke, jangan panik. Itu kuncinya. Sebab, jika anda panik, justru akan memburukkan lagi stroke yang dialaminya.

Ada 1st aid (langkah pertama) dijamin sangat berkesan. Cara ini sudah diperkenalkan secara meluas, agar menjadi pertimbangan masyarakat sebagai alternatif pertolongan pertama bagi orang yang terkena stroke.

Cara ini merupakan kaedah penyembuhan melalui “Pelepasan Darah”. Tujuannya untuk menolong si pesakit agar stroke itu tidak ‘fatal’. Bahkan dipastikan hampir tidak ada kesan sampingan.

Perlu diketahui, orang yang terkena stroke, pembuluh darah di bahagian otak lambat laun akan menuju ke proses perpecahan. Bila menghadapi keadaan demikian, jangan panik … jangan sekali panik.

Dimana pun pesakit berada (bilik mandi, bilik tidur, atau ruang tamu), jangan dipindahkan terburu-buru. Kerana bila dipindahkan, akan mempercepatkan proses pecahnya pembuluh darah itu.

Di tempat kejadian itu, alihkan si pesakit supaya dalam posisi duduk, agar dia tidak terjatuh lagi.

Setelah berada dalam posisi duduk, kini tiba masanya untuk melepaskan darah.

Jika di rumah ada jarum suntik, itu lah paling baik. Kalau tidak ada, pakailah jarum jahit atau jarum pentol. Sebelum itu, jarum sepatutnya disterilkan dengan dibakar api sejenak.

Kemudian tusuklah kesepuluh hujung jari kedua tangan agar berdarah. Bila darah tidak keluar, boleh dipicit atau diurut, hingga kesepuluh jari itu menitiskan darah (setiap jari setitis).

Beberapa minit kemudian, si pesakit dengan sendirinya akan sedar kembali.

Bila mulutnya sumbing atau condong, tariklah telinganya sampai merah. Di bahagian daun telinganya juga harus ditikam dua tusukan jarum, sehingga masing-masing telinga menitis dua titisan darah.

Beberapa minit kemudian mulutnya akan kembali normal.

Setelah semuanya dirasakan normal, tanpa gejala lain, barulah si pesakit dihantar ke tempat rawatan. Insya Allah masa krisis sudah boleh ditangani.

Jika anda terburu-buru mengangkut mangsa dengan ambulans, maka sepanjang jalan akan terjadi goncangan/gegaran. Sesampainya ke rumah sakit, hampir semua saluran darahnya akan pecah, dan akan berlaku pendarahan yang teruk di dalam otaknya.

Jika itu berlaku, mangsa sukar untuk diselamatkan oleh rawatan perubatan, ada mujizat pun sukar untuk mempertahankan nyawanya.

Umumnya, reaksi daripada ahli keluarga atau masyarakat ialah akan terburu-buru membawa pesakit stroke ke rumah sakit untuk rawatan. Padahal, kejutan sepanjang jalan akan mempercepatkan pecahnya pembuluh darah. Banyak pesakit yang mengalami kerosakan fatal di bahagian pembuluh darahnya.

Maka, pendarahan otak menduduki tempat kedua dalam ranking punca kematian. Mungkin ada yang bernasib baik kerana tidak fatal. Tetapi yang lumpuh seumur hidup merupakan suatu kerugian besar bagi si mangsa, keluarga, dan masyarakat.

Sememangnya pendarahan otak sungguh mengerikan.

Andai kita dapat mengingati cara pelepasan darah ini, maka itu dapat memberi pertolongan pertama. Oleh itu, dengan pantas dapat menolong si pesakit, supaya tidak berlaku kematian.

Di dalam post tersebut ada beberapa perkara yang perlu diterangkan agar tidak menimbulkan kekeliruan pada masyarakat:

1) Rawatan 1st aid untuk pesakit stroke adalah mencucuk kesepuluh jari pesakit agar darah keluar daripadanya?

Penjelasan kami:Stroke didefinasikan sebagai simptom masalah saraf yang berlaku secara focal(melibatkan satu-satu anggota badan) ataupun global(melibatkan seluruh badan seperti pengsan, lumpuh secara keseluruhan)

Dan ia mesti disebabkan masalah pada pembuluh darah dalam otak(tersumbat ataupun pecah).

Jikalau ianya disebabkan masalah saraf itu sendiri sebagai contoh Bell’s palsy yang menyebabkan muka menjadi herot kita tidak kata itu sebagai stroke.

Stroke terbahagi kepada 2 jenis iaitu stroke yang disebabkan pembuluh darah pecah dikenali sebagai Haemorhagic stroke dan juga disebabkan saluran darah tersumbat iaitu Ischemic stroke.

Ketika stroke, sumbatan ataupun pendarahan pada otak telah pun berlaku. Perbuatan mencucuk semua jari tidak ada kaitan langsung dengan membantu pesakit. Ini kerana saluran darah yang terkesan adalah dibahagian otak, bukan kawasan jari.

2) Perbuatan menarik telinga ketika muka menjadi herot pula pun sama juga. Muka menjadi herot, sumbing dan condong adalah disebabkan kawasan yang mengawal pergerakan tersebut telah terputus bekalan darahnya.

Dengan menarik telinga sehingga merah dan ditusuk pula daun telinga itu dengan jarum hingga berdarah, tidak akan membetulkan saluran darah yang berada dalam otak dan ia suatu perbuatan yang sia-sia

Kesian pesakit yang sedang terseksa di seksa lagi

3) Rawatan yang paling betul utk pesakit haemorrhagic stroke adalah DECOMPRESSIVE CRANIECTOMY. Iaitu pembedahan yg dibuat dengan membuka sebahagian tengkorak supaya tekanan dalam bahagian otak dapat dikurangkan. Rawatan ini bergantung kepada size pendarahan tersebut.

Jika besar selalunya doktor akan buat. Kalau kecil, kita akan observe dulu size pendarahan tersebut. Prosedur ini telah banyak menyelamatkan nyawa pesakit kerana objektifnya adalah jelas iaitu untuk mengurangkan tekanan di dalam otak.

Manakala rawatan Ischemic stroke pula adalah dengan memberikan ubat pencair darah seperti aspirin. Ubat ini bertindak mengurangkan pembentukan darah beku yang berlaku di dalam salur darah otak.

Gambar diperolehi daripada John Hopkins

4) Mengangkat pesakit yang terkena stroke ke dalam ambulan tidak akan membuatkan pendarahan di dalam otak menjadi semakin teruk. Malah, pesakit yang mempunyai Haemorrhagic stroke mempunyai peratusan hidup yang lebih tinggi jika cepat dibawa ke hospital. Ini penting supaya prosedur yang menyelamatkan seperti DECOMPRESSIVE CRANIECTOMY dapat dijalankan secepat yang mungkin.

5) Sedikit tambahan. Haemorrhagic stroke sangat berbahaya disebabkan pendarahan dalam otak akan menyebabkan tekanan dalam tengkorak semakin meningkat.

Apabila tekanan dalam tengkorak meningkat, otak akan di tolak keluar daripada tengkorak melalui satu lubang pada bahagian bawah tengkorak iaitu dinamakan sebagai foramen magnum. Keadaan ini dipanggil sebagai ‘brain herniation’ ataupun ‘coning’. Selalunya fungsi tubuh utama seperti kawalan pernafasan, tekanan darah dan sebagainya akan terganggu bila ‘brain herniation’ berlaku dan menyebabkan kematian.

Selain daripada itu, kajian menunjukkan bahawa haemorrhagic stroke mempunyai kadar kematian yang lebih tinggi daripada ischemic stroke. Tetapi jika pesakit selamat, kadar penyembuhan daripada lumpuh itu adalah lebih tinggi berbanding ischemic stroke.

Manakala ischemic stroke pula mempunyai kadar kematian yang rendah, tetapi pesakit selalunya akan mempunyai lumpuh yang berpanjang dan susah nak baik.

Nasihat kami, jika ada ahli keluarga yang terkena stroke, bawalah cepat-cepat ke hospital.

Artikel Mitos yang Lain


Siri Penyakit Vaksin: Tuberculosis (Bahagian 2)

Tahukah anda penyakit Tuberculosis/TB/Tibi yang sering anda dengar itu mendatangkan penyakit bukan kerana kuman itu sendiri nakal, jahat atau gangster. Sebenarnya semua perkara yang berlaku dan dapat dilihat sebagai penyakit akibat jangkitan TB sebenarnya adalah reaksi/tindakbalas sistem imun anda sendiri?

Penyakit TB ini disebabkan oleh sejenis kuman yang dinamakan Mycobacterium Tuberculosis. Ianya sepupu sepapat kepada kuman bakteria tapi tak serupa. Bezanya mycobakteria ini pula adalah mereka tidak mempunyai dinding sel yang sempurna. Sebab itu kuman seperti ini merupakan masalah besar untuk badan anda belasah hingga arwah.

Kerana dinding sel kuman tersebut yang tidak sempurna itu jugaklah sistem imun anda tidak dapat membunuh kuman tersebut dengan sempurna. Sebaliknya apa yang berlaku ketika wujudnya bacili kuman TB dalam badan, sistem imun anda akan menghasilkan satu reaksi yang dipanggil sebagai granulomatous reaction untuk mengekang kuman tersebut.

Reaksi ini boleh anda bayangkan dimana sel-sel imun anda berkumpul dan tawaf disekeliling bacili kuman TB tersebut. Namun begitu dalam proses ini juga sel-sel imun tersebut boleh memusnahkan sel2 organ lain yang berada disekeliling kuman itu. Ianya akan menyebabkan proses caseous necrosis(dimana sel mati dan kelihatan seperti keju). Walaupun nampak sedap ianya sebenarnya sel-sel mati ye.

Ini sebabnya apabila pesakit disuspek dijangkiti TB, perlu disertakan sekali dengan CXR(X-ray bahagian dada utk lihat paru2 dan jantung) dimana bahagian-bahagian yang mengalami sel-sel mati tersebut akan kelihatan seperti tompok-tompok hitam berlubang, terutamanya sekali dibahagian apex(atas sekali) paru-paru kerana kuman TB ini juga merupakan kuman aerobic(perlukan oxygen) untuk hidup dan membiak.

Walaupun kuman ini sudah diketahui punca dan wataknya, ianya amatlah sukar untuk dimusnahkan dan disingkirkan oleh badan anda sendiri. Ianya juga hanya dapat diasingkan ke bahagian limfa anda sekiranya ianya mampu mengekalkan jangkitan itu kepada tahap latent(tidak aktif) sahaja(sila rujuk posting lepas).

Pendek kata, sekiranya anda terdedah kepada kuman TB ini, anda memang amatlah mudah sekali untuk dijangkiti. Sekiranya ianya terus menjadi aktif, rawatan yang diperlukan juga mengambil masa yang panjang dengan pelbagai ubat. Yang mempunyai kesan sampingan(side effect)

Tapi kalau kuman TB ini tidak nakal, jahat dan gangster kenapa kita nak risau pulok? Sebab ianya sejenis kuman yang degil ya rabbi. Untuk bahagian seterusnya kita discuss JENIS penyakit TB ini pulak. Satu je jenis kuman tapi dia punya clinical presentation(apa yang dapat kita lihat sebagai penyakit) punya la banyak. Bukan sekadar batuk dan masalah paru2 sahaja. Yang menyebabkan pelbagai masalah. Merbahaya untuk orang dewasa dan membawa maut untuk KANAK KANAK.


Siri Penyakit Vaksin: Tuberculosis(Bahagian 1)

Tahukan anda Tuberculosis(TB/Tibi) adalah salah satu penyakit paling lama sekali bermaharajalela dimuka bumi ini? Ianya juga dapat dilihat apabila mayat2 silam yang diawet turut juga ditemui mempunyai kuman tersebut! Sejak zaman Firaun lagi! At least for the past 8000 years.

Sejak zaman dahulu, penyakit ini dianggap sebagai balasan tuhan oleh pelbagai penganut agama dan kepercayaan animisme kerana bagaimana ia menjangkiti seseorang itu tidak dapat dilihat dengan jelas ataupun diterangkan dengan sepenuhnya. Dalam erti kata lain, walaupun ianya adalah sejenis penyakit BERJANGKIT(infectious disease), ramai yang tidak sedar atau tahu perkara tersebut. Mereka hanya menganggap ianya sebagai balasan atas perbuatan mereka di dunia ini

Perkara ini dianggap sebagai fakta dan berterusan untuk beribu ribu tahun sehinggalah muncul seorang brother ni yang bijak lagi pandai yang bernama Ibn Sina(Avicenna). Beliaulah orang yang pertama dalam dunia ini yang berjaya MENUNJUKKAN bahawa penyakit TB ini adalah penyakit berjangkit. Tiada orang cerdik pandai sebelum dia ke? Ada beberapa sebab sebenarnya.

1) Para pengamal perubatan sebelum beliau seperti ketika tamadun Yunani dan Rom tidak membenarkan mayat(cadaver) dibedah siasat. Zaman beliau pemerintah ketika itu membenarkannya atas sebab demi ilmu perubatan.

2) Untuk memahami kenapa ramai menganggap penyakit TB itu TIDAK berjangkit adalah kerana walaupon seseorang itu sah-sah dijangkiti TB, tidak semua orang yang terdedah kepada pesakit tersebut dijangkiti TB! Contoh:

Si X sah-sah ada TB. Balik rumah tak lama lepas tu bini kena TB tetapi anak2 bebas drpd penyakit itu. Jiran dia Si Z pula ada TB jugak tapi bini tak kena, anak semua kena. Seolah olah ianya bersandarkan kepada nasib semata mata.

3) Fenomena ini akhirnya dapat dibongkar oleh Ibn Sina ketika meneliti mayat-mayat mangsa. Terutamanya sekali lymph nodes(saluran limfa) mereka. Beliau mendapati untuk keluarga Si X tersebut, rupa rupanya semua ahli keluarga tersebut ada jangkitan TB di lymph nodes mereka. Sama juga dengan semua ahli keluarga Si Z!

4) Golongan ahli keluarga yang tidak menunjukkan tanda-tanda dijangkiti TB sebenarnya ada TB tetapi mereka tidak ada tanda-tanda penyakit tersebut(signs and symptoms) kerana sistem imun badan mereka akan isolate(asingkan) kuman tersebut didalam lymph nodes. Ianya tidak aktif membiak dan membuat masalah. Perkara ini dinamakan sebagai Latent/Primary TB. Individu memang ada TB tetapi ianya tidak mendatangkan masalah.

5) Golongan ahli keluarga yang mempunyai tanda-tanda penyakit(sign and symptoms) seperti batuk berdarah atau kurang berat badan, mereka pula sistem imun mereka cuba untuk mengasingkan dalam lymph nodes(latent). Sama ada ianya tidak berjaya ataupon ianya berjaya tetapi kuman tersebut menjadi semakin aktif. Seterusnya ia dapat membiak dan menular merebak ke seluruh anggota tubuh badan. Ini dipanggil sebagai Active/Secondary TB dimana kita dapat lihat seluruh tanda-tanda penyakit tersebut.

Kenapa kuman ini sangatlah sado sehingga sekarang masih mampu memporak porandakan kehidupan manusia sehingga sekarang? Kuman ini actually takde la ganas mana pon tetapi reaksi terhadap kuman ini daripada SISTEM IMUN ANDA SENDIRI yang mendatangkan pelbagai masalah dan kesan? Next part kita huraikan lagi.

Big thumbs up for our brother Ibn Sina for debunking pseudoscience hundreds of years ago before it was cool!


Lubang Hitam: Apakah ia dan sejarah berkenaannya?

Lubang hitam merupakan suatu objek yang aneh dan sangat menarik untuk dipelajari.

Albert Einstein merupakan orang pertama yang meramalnya dalam General Theory of Relativity pada tahun 1916. Akan tetapi, John Wheeler yang menemuniya pada tahun 1971.

Lubang hitam merupakan suatu ruangan yang di tengah-tengahnya mengandungi titik ketumpatan yang tidak terhingga, yang dipanggil ketunggalan (singularity). Semua objek akan ‘ditekankan’ ke suatu titik yang tinggi ketumpatannya. Di sekitar kawasan sfera ketunggalan, tarikan graviti adalah begitu besar sehingga tidak ada apa-apa objek boleh terlepas apabila memasukinya termasuk cahaya.

Lubang hitam itu hanya boleh dikesan melalui perilaku bahan di sekelilingnya dimana setakat ini yang biasa ditemui adalah cakera gas dan debu berputar di sekeliling lubang, materi jet yang panas dan berkelajuan tinggi atau sinaran (seperti X-ray) pemancar yang jatuh ke dalam lubang.

Lubang hitam susah dikesan disebabkan ia tidak menghasilkan cahaya malah menarik cahaya ke arahnya. Oleh itu, hanya dengan mengkaji perilaku disekeliling black hole sahaja kita dapat menentukan kedudukannnya

Terdapat tiga jenis lubang hitam yang utama iaitu ‘supermassive’ lubang hitam, ‘stellar’ lubang hitam dan ‘intermediate’ lubang hitam.

‘Supermassive’ lubang hitam boleh mempunyai berat bersamaan berbilion matahari dan ianya wujud di pusat-pusat sesuatu galaksi, termasuk galaksi kita sendiri. Kejadiannya masih belum difahami, tetapi kewujudannya merupakan hasil sampingan proses pembentukan galaksi.

Manakala, lubang hitam ‘Stellar’ terbentuk daripada sisa-sisa runtuhan/kematian bintang yang sangat besar dan meletup. Ianya biasa terjadi dalam semua galaksi.

‘Intermediate’ lubang hitam pula terbentuk apabila bintang-bintang di dalam kluster berlanggar sesama sendiri didalam suatu rantaian.

Lubang hitam boleh bersaiz besar atau kecil dimana yang paling kecil sebesar atom tetapi berjisim seperti gunung. Lubang hitam bukanlah berlegar-legar di angkasaraya untuk ‘menelan’ bintang, bulan dan planet-planet.

Tiada lubang hitam yang dekat pun berada dalam sistem suria kita. Suatu fakta lagi adalah, lubang hitam bukanlah ‘menyedut’ objek disekitarnya, tetapi objek tersebut ‘jatuh’ padanya kerana ‘spacetime’ melending pada objek berketumpatan besar.

Jika dahulunya teori menyatakan graviti akan menegangkan objek tersebut sehingga hilang dan akan ‘mati’ sebelum melintasi event of horizon, tetapi kini (pada tahun 2012) ‘Quantum Theory’ menunjukkan kesan quantum menghasilkan ‘dinding’ yang membakar pada event of horizon dan membakar sehingga ‘mati’. Boleh rujuk laman sesawang kertas jurnal tersebut.

Selepas penerbitan ‘The General Theory’, ahli Fizik German Karl Schwarzchild (1873-1916) menemui penyelesaian matematik kepada general teori tersebut yang mengesahkan kewujudan lubang hitam (ianya diberi nama pada sekitar 1967).

Pada awalnya, ide tersebut memberitahu tentang kewujudan suatu objek yang pelik di angkasaraya, sehinggakan Eisntein menyangkalkannya. Secara pelahan, idea kewujudan objek berketumpatan besar ini mula diterima pakai dan menjadi suatu objek yang penting.

Ianya diterbitkan dari formula ‘kinetic energy’ dan ‘gravitational potential energy’. Menyamakan kedua-dua energy tersebut akan terbit suatu persamaan menunjukkan ‘escaping velocity’. Apabila halaju tersebut digantikan dengan halaju cahaya maka r_S ini disebut sebagai ‘Schwarzschild radius’:

Tiada satu pun koordinat fizikal sebenarnya membesar sehingga ‘Schwarzschild radius’, dan objek yang menuju ke arah M akan tahu tiada perubahan dalam gerakannya kerana ia melintasi ‘Schwarzschild radius’.

Apabila objek jatuh, ‘general relativity’ meramalkan bahawa masa bergerak lebih perlahan, berhenti sepenuhnya apabila objek mencapai ‘Schwarzschild radius’. Objek itu kelihatan beku di lokasi tersebut selamanya.

Ketika mana objek itu jatuh, cahaya yang terpancar semakin ‘red-shifted’, dan menjadi tak terhingga pada r = rs, oleh itu objek ‘hilang’ dari pandangan. Pemerhati luar tidak boleh mendapatkan sebarang ‘maklumat’ tentang objek tersebut apabila ia melintasi ‘Schwarzschild radius’.

Atas sebab itu, ‘Schwarzschild radius’ sering dipanggil ‘event of horizon’.

Apabila sesuatu telah memasuki ‘Event of Horizon’, tiada lagi yang boleh mengeluarkan objek tersebut

Satu objek yang mempunyai jisim terletak pada jejari rs dikatakan sebagai lubang hitam.

Untuk membentuk lubang hitam, objek tersebut harus dimampatkan kepada kepadatan luar biasa. Untuk itu, bumi boleh menjadi lubang hitam sekiranya dimampatkan dalam radius sfera kurang daripada 1cm, dan matahari kepada 3km besarnya!

Jejari bintang pada masa medan graviti menjadi cukup kuat untuk cahaya(foton) terperangkap dipanggil ‘Schwarzschild radius’.

Apabila bintang runtuh dan merosot dalam ‘Schwarzschild radius’, ia dikatakan telah melintasi ‘event horizon’. Ini adalah kerana pemerhati luar tidak dapat melihat apa-apa yang berlaku kepadanya selepas itu. Oleh kerana kita tiada daya untuk melihat apa yang berlaku di dalam ‘event horizon’ itu, maka tiada kuasa juga yang boleh menghentikan kejatuhan/kematian bintang tersebut, dan kita beranggapan keadaan itu terus berlaku. Jisimnya tertumpu pada pusatnya, yang dipanggil ketunggalan, kerana secara matematik ianya dipanggil ‘satu titik’.

Lubang hitam adalah penting untk difahami kerana ianya suatu ‘jambatan’ untuk menghubungkan ‘Theory of Relativity’ dan ‘Quantum Theory’ yang sudah lama diimpikan untuk membentuk ‘Theory of Everything’. Beberapa cara untuk ‘mententeramkannya’ juga telah diketengahkan, termasuklah ‘String Theory’, ‘Quantum Gravity’, ‘M-Theory’ dan lain-lain. Sungguhpun demikian, masih belum lagi detemuinya.

-yang terhad pengetahuannya, HA-

Bacaan: seterusnya: Bumi Mendatar vs Bumi Sfera

Rujukan:Theodore P. Snow (1991). The Dynamic Universe An Introduction to Astronomy 4th Edition. West Publishing Company USKenneth Krane (1996). Modern Physics 2nd Edition. John Wiley & Sons, Canada.Stephen Hawking (1995). A Brief History of Time from Big Bang to Black Holes. Bantam Books, UK.John D Barrow (1994). The Origin of the Universe . The Orion Publishing Group, London.Christopher Potter (2009). You Are Here. HarperCollins, New York.Lee Smolin (2013). Time Reborn. Mariner Books, Boston.http://www.nature.com/news/astrophysics-fire-in-the-hole-1.12726http://www.space.com/15421-black-holes-facts-formation-discovery-sdcmp.htmlhttp://www.sciencealert.com/10-mind-blowing-scientific-facts-about-black-holes


HAMIL WALAUPUN MENYUSU BADAN

“Bayi saya baru berusia 7 bulan. Saya menyusu badan secara eksklusif. Sejak kembali bekerja, semasa ditinggalkan dengan pengasuh, bayi saya akan diberikan susu badan yang telah dipam. Saya belum datang haid sejak melahirkan. Tetapi doktor mengesahkan saya kini sedang mengandung 3 bulan ! Macam mana saya boleh mengandung walaupun saya menyusu badan secara eksklusif ??!! ”

Penyusuan susu ibu secara eksklusif merupakan salah satu teknik merancang keluarga. Selalunya, haid tidak akan datang sepanjang tempoh tersebut.

Kajian mendapati, penyusuan susu ibu secara eksklusif dapat mencegah kehamilan dalam tempoh 6 bulan pertama selepas kelahiran sehingga 98% (1).

Walaubagaimanapun, ia akan hanya menjadi efektif jika ibu mengamalkan “Lactational Amenorhea Method” SEPENUHNYA.

Ia adalah teknik yang akan memanjangkan tempoh ketiadaan haid melalui penyusuan susu ibu. Wanita yang mengamalkan penyusuan susu ibu secara eksklusif tidak mengalami proses ovulasi (pengeluaran ovum/telur) yang normal. Ini akan merendahkan risiko untuk hamil.

a) Wanita tersebut melahirkan anak kurang daripada 6 bulan yang lalu.b) Wanita tersebut masih belum mendapat haid pertama selepas melahirkan anak.c) Proses penyusuan adalah secara EKSKLUSIF iaitu semua keperluan nutrisi bayi adalah dari susu ibu SAHAJA – TIADA campuran susu formula, air kosong, madu, bijirin, puree dll. Campuran bahan lain akan menyebabkan bayi kenyang dan akan kurang menyusu badan.d) Menyusukan bayi secara “on demand” (setiap kali bayi nak menyusu). Pada waktu siang, jarak penyusuan tidak melebihi 4 jam dan pada waktu malam, tidak melebihi 6 jam.e) Minimum tempoh penyusuan ialah 60 minit SEHARI.f) Tidak menggunakan puting tiruan (dummies/pacifier).g) Penyusuan adalah direct dari payudara ke mulut bayi – BUKAN menggunakan pam .“Suckling effect” daripada bayi memainkan peranan penting untuk merencat proses ovulasi. Pemerahan susu tidak akan merencatkan proses ovulasi secara efektif.

Jika tidak dapat memenuhi teknik LAM secara total, adalah dinasihatkan untuk menggunakan tambahan alat pencegah kehamilan bagi mereka yang merancang untuk menjarakkan kehamilan.(Maklumat tambahan boleh didapati daripada post sebelum ini : “Tereksiden mengandung”)

Admin : Nigella sativa

Rujukan penulis:1) Labbok, M.H., Hight-Laukaran, V., Peterson, A.E., Fletcher, V., Von Hertzen, H. and Van Look, P.F., 1997. Multicenter study of the Lactational Amenorrhea Method (LAM): I. Efficacy, duration, and implications for clinical application. Contraception, 55(6), pp.327-336.2) Peterson, A.E., Peŕez-Escamilla, R., Labboka, M.H., Hight, V., Von Hertzen, H. and Van Look, P., 2000. Multicenter study of the lactational amenorrhea method (LAM) III: effectiveness, duration, and satisfaction with reduced client–provider contact. Contraception, 62(5), pp.221-230.3) Tommaselli, G.A., Guida, M., Palomba, S., Barbato, M. and Nappi, C., 2000. Using complete breastfeeding and lactational amenorrhoea as birth spacing methods. Contraception, 61(4), pp.253-257.


BUMI MENDATAR VS BUMI SFERA Bahagian 2

Alhamdulillah dan terima kasih kerana sudi membaca sampai habis, berkongsi maklumat dan membuka minda kita untuk berfikir.

‘Aku mampu berhujah dengan 10 orang yang berilmu tetapi aku pasti kalah dengan seorang yang jahil, kerana orang yang jahil itu tidak pernah faham landasan ilmu’ – Imam Syafie –

Secara rawak, 3 persoalan dalam ruangan komen sebelum ini yang saya ingin jawab dengan sedikit ilmu yang dipinjamkan oleh Allah; 1) Persoalan bumi berlubang, 2) Kemana perginya banyak satelit? dan 3) Kenapa tidak melalui jalan pintas sahaja di artik?

Persoalan ini timbul kerana Teori Konspirasi juga. Kita ambil 3 metod untuk memperjelaskannya:I. Kaedah pemerhatian: Setakat ini, tiada pula lubang kelihatan di live satelit mahupun melalui kapal terbang yang melalui polar route.

II. Kaedah perbandingan mudah: Umum mengakui bumi termasuk diatara 4 Rocky Planet dalam system suria kita. Manakala, selebihnya (The Gas Giants) terdiri dari gas.

Melihat bulan, Utarid, Zuhrah & Marikh pun tiada berlubang mengapa perlu bumi berlubang? Oh, mungkin juga planet-planet lain tiada unsur air yang boleh ianya ‘ketepi’ kerana centripetal force dan angular momentum yang dialami planet ketika berputar pada paksinya.

Oleh yang demikian, soalan yang sama juga boleh ditanyakan, mengapa the The Gas Giants yang sudah jelas berunsurkan gas tidak juga berlubang? Gas juga bole mengalir seperti cecair dan ketepi dalam keadaan sama (berputar).

III. Kaedah teknikal: Terlebih dahulu, saya mohon maaf jika ini terlalu teknikal dan berat sedikit. Jika diteliti balik bab moment of inertia, suatu objek yang padu dan berlubang cara pengiraannya berbeza dan nilainya juga berbeza.

Di dalam buku ‘Atmospheric and Space Flight Dynamics’ ditulis oleh Ashish Tewari pada bab Gravity of an Axisymmetric Planet (Bab 3.3), mengatakan ada suatu constant yang disebut sebagai Jeffry’s Constant.

Constant ini merujuk kepada ‘spherical harmonics of the planetary mass distribution’. Sekiranya kita menidakkan ketidaksferan graviti tersebut, kita pasti mengalami masalah dan keralatan yang besar (several hundred kilometres away from satellite trajectory).

Kita sudah beribu-ribu satelit diletakkan pada orbit kerana kesferan bumi, itu belum termasuk lagi navigasi pesawat. Kesemua satelit berjaya ditempatkan pada orbit masing-masing berasaskan kesferan bumi (walaupun sedikit offset ditengah-tengahnya). Jika berkelapangan, boleh juga ambil rujukan dibawah (link buku) untuk dibaca dan difahami.

Daily Mail (dikemaskinikan pada 19/9/2012) melaporkan pada tepat waktunya dan tempat di Amerika, terdapat sekurang-kurangnya 5000 kapal terbang komersial berada diatas awan.

Itu belum lagi dihitungkan berapa banyak lagi pesawat atas awan di setiap negara. Boleh juga (jika berminat) merujuk kepada flightradar24.com untuk track kesemua kapal terbang di kedudukan masing-masing.

Oleh itu, dengan begitu banyaknya pesawat di atas awan (cruise) yang lebih hampir dalam atmosfera bumi pun kita sukar melihatnya, inikan pula satelit yang beratus-ratus malah beribu-ribu kilometer jauhnya. Ia bukanlah suatu yang mustahil untuk melihatnya, cuma ‘we are not at the right place, at the right time and at the right position to view them’.

Tidakkah satelit itu berlanggar? Boleh tapi jarang kerana luasnya langit Allah. Info tambahan, cukup hanya perubahan halaju (delta velocity) yang sedikit ketika mana satelit berada pada orbit boleh menukar ketinggiannya dan juga bergantung pada escape velocity (ini lain bab).

Salah satu satelit diangkasa

Ini suatu soalan yang baik. Penerbangan ini disebut sebagai Polar Route. Terdapat banyak penerbangan telah, pernah dan sedang melaluinya. Cuma melaluinya perlu juga dilihat dari sudut-sudut berikut:

I. Panduan peraturan-peraturan dari segi:• Keperluan lapangan terbang untuk laluan alternative• Pelan kecemasan untuk lencongan• Strategi pembekuan minyak dan pemantauan• Kemampuan komunikasi• Latihan penerbangan tambahan (QFE, QNH, cold-temperature altitude correction, weather patterns, etc)• Pertimbangan berlakunya suar solar

II. Laluan alternatif untuk ke lapangan terbang• Peraturan alternative lapangan terbang• Keselamatan lapangan terbang

III. Pengurusan takat beku minyak• Properties minyak pada suhu rendah• System aliran minyak dan ukurannya• Factor-faktor yang mempengaruhi suhu bahan api

IV. Komunikasi dan navigasi

Konklusinya, boleh terbang secara polar route, tetapi peraturannya agak ketat & perlukan latihan tambahan, modifikasi pada pesawat dan juga kos operasi. Mungkin lebih pendek perjalannanya tetapi kos-kos lain yang lebih banyak termasuk keselamatan. Ambil contoh Concorde, ianya laju dan cepat sampai, tetapi kos dan keselamatan lebih diutamakan. Pendek kata, pergilah lebih awal supaya cepat sampai.

Jalan terbaru pernebangan yang merentasi kutub utara

Wallahua’lam.-hamba Allah yang terhad pengetahuannya, HN-

p/s: ada sedikit ralat ejaan, Hohmann Transfer


SEBAB NAK PUTIHKAN KULIT, BIBIR BENGKAK SEPERTI DIGIGIT TEBUAN

Jarum dicucuk pada lengan Sofea. Satu tiub daripada air yang berisi Vitamin C, Collagen, Tranxenamic acid dan sebagainya di salurkan pada jarum tersebut.

TUJUANNYA ADALAH UNTUK PEMUTIHAN KULIT

Sofea berasa gembira walaupun bercampur dengan sedikit ketakutan kerana ini merupakan kali pertama dia menggunakan Vitamin C secara cucuk.

Sebelum ini dia mempunyai masalah kulit yang dikenali sebagai eczema. Masalah eczema selalunya akan datang dan pergi menyebabkan kulit yang ada eczema itu sedikit kehitaman dan tampak kering terutamanya di bahagian lengan dan leher.

Masalah ini membuatkan Sofea berasa malu dan tidak ‘confident’ bila berhadapan dengan masyarakat. Jalan mudah yang disyorkan oleh kawan-kawannya adalah Cucuk Vitamin C, Collagen dan sebagainya seperti apa yang dilakukannya sekarang.

Air tersebut masuk sedikit demi sedikit ke dalam saluran darah. Lepas sahaja beberapa minit, kulit sofea menjadi gatal dan mempunyai ruam seperti digigit nyamuk terutamanya pada bahagian lengan yang dicucuk. Orang yang mencucuknya kata ia merupakan tindak balas biasa dan akan menjadi normal sekejap lagi.

Dia pun melihat dan menunggu. Tetapi kesan sampingan ubat itu semakin teruk, kini keseluruhan badannya gatal dan mulutnya pula berasa bengkak. Bibirnya kelihatan seolah-olah disengat tebuan. Dadanya bergerak laju disebabkan susah untuk bernafas.

Dia pun dibawa ke Klinik Swasta tempat aku kerja lebih masa(Locum) pada hari itu. Kesian aku melihat dia menggaru-garu seluruh badannya dan mulutnya pula bengkak seperti digigit tebuan.

Aku mendengar paru-parunya menggunakan sthetoscope. Terdengar bunyi pesakit sedang mempunyai lelah. Tekaknya pula tidak bengkak menunjukkan saluran pernafasan bahagian atas tidak tersumbat

Diagnosis aku pada ketika itu adalah ‘Anaphylaxis Reaction secondary to Collagen Injection’.

Aku mencucuk pesakit itu dengan ubat steroid(IM prednisolone) untuk mengurangkan tindak balas alahan tersebut dan memberi wap air salbutamol(nebulizer) sebelum dirujuk ke hospital. Wap air salbutamol itu akan membuka saluran pernafasan dan membantu simptom lelah pesakit.

Ini hanya merupakan satu kejadian yang jarang aku lihat tetapi ia boleh menjadi lebih teruk. Anaphylaxis reaction boleh membuatkan tekak menjadi bengkak dan pesakit akan berasa seolah-olah dicekik disebabkan tidak boleh bernafas.

Bukan itu sahaja, bengkak itu jugak akan membuatkan prosedur untuk memasukkan tiub pernafasan terganggu dan pesakit boleh mati disebabkan kekurangan oksigen.

Cik Sofea merupakan salah satu pesakit yang bernasib baik. Aku rasa jika dia lambat dibawa ke klinik, sudah tentu tekaknya bengkak, saluran pernafasannya tersumbat dan semestinya masuk ‘Intensive Care Unit‘(ICU)

Ia merupakan salah satu reaksi alahan(allergy) yang lebih teruk berbanding biasa. Jika alahan biasa ia akan melibatkan satu jenis sistem sahaja yang terlibat sebagai contoh kulit.

Jika seseorang itu makan benda yang dia alah, dia akan mempunyai kulit yang gatal sahaja waktu itu. Maka, ia mempunyai ‘Allergic reaction’.

Jika ia melibatkan dua sistem sebagai contoh, ia ada gatal pada kulit dan juga sesak nafas, maka dia mempunyai ‘anaphylaxis reaction’.

Dalam Kes ini, Collagen disyaki punca alahan itu berlaku. Kerana collagen merupakan protein yang diambil daripada haiwan lain yang berlainan dengan collagen di dalam tubuh manusia. Maka, sistem pertahanan badan yang sensitif akan bertindak ke atas collagen tersebut dan melepaskan kompaun histamin di dalam darah.

Ia berakhir dengan ‘allergic reaction’ ataupun lebih teruk lagi ‘anaphylaxis reaction’ yang sangat berbahaya.

Collagen merupakan salah satu bahan binaan di dalam tisu manusia. Pada kulit, Collagen type I merupakan salah satu bahan binaan utama. Bahan inilah yang menyebabkan ketegangan dan keanjalan kulit manusia.

Ketika semakin meningkat usia, manusia akan kurang penghasilan collagen tersebut menyebabkan kekedutan bertambah dan keanjalan kulit muka berkurangan.

Collagen dihasilkan daripada sel kulit itu sendiri menggunakan amino acid yang terhasil daripada penghadaman protein yang dimakan.

Mencucuk Collagen terus ke dalam saluran darah adalah sesuatu perbuatan yang tidak masuk akal. Kerana sel hanya menggunakan protein yang telah diuraikan menjadi amino acid untuk membina collagen di dalam tisu. Bukan menggunakan Collagen itu sendiri

Vitamin C telah terbukti merencatkan penghasilan melanin di dalam makmal. Ini kerana ia boleh mengganggu enzim tyrosinase yang terlibat dalam penghasilan melanin.

Tetapi belum ada lagi kajian kepada manusia yang menunjukkan ia boleh memutihkan kulit lebih daripada aras normal yang seseorang manusia itu ada.

Vitamin C membantu dalam penghasilan collagen dalam badan. Maka ia membantu dalam keanjalan kulit muka dan mengurangkan kedutan pada muka.

Tetapi perbuatan mencucuk Vitamin C merupakan sesuatu yang tidak dipersetujui oleh kebanyakkan doktor perubatan kerana kesan sampingannya tidak betul-betul dikaji.

Dan terkini kebanyakkan pakar kulit lebih mengesyorkan krim Vitamin C jika benar-benar ingin menggunakannya untuk kesihatan kulit.

Kami ingin menasihati supaya berpada-padalah dalam sesuatu perkara. Ada cara yang lebih elok berbanding cucuk Vitamin, Collagen dan segala macam lagi hanya semata-mata untuk memutihkan kulit. Ditambah lagi ubat-ubatan seperti ini tidak berdaftar dengan Kementerian Kesihatan Malaysia.

Sudah tentu bahan di dalamnya tidak diketahui. Jika diletaknya racun atau merkuri pun kita tidak tahu.

Tepuk dada tanya iman dan akal. Jangan buat sesuatu secara terburu-buru.


Uri di bawah. Apa yang anda perlu tahu?

“Saya sedang mengandung anak kedua. Kandungan saya baru berusia 29 minggu. Pagi ini, saya mengalami pendarahan tapi tidak berasa sakit. Setelah menjalani pemeriksaan, doktor mendapati uri saya terletak di bahagian bawah. Saya ditahan di hospital. Dan mengikut perancangan, saya akan tinggal di hospital untuk tempoh hampir sebulan. Atau jika uri masih rendah, saya akan ditahan sehingga tarikh kelahiran bayi.”

Uri (placenta) adalah organ di dalam rahim yang membekalkan nutrient dan oksigen kepada bayi. Ia juga menjadi organ yang menyingkirkan sisa buangan bayi. Uri kaya dengan salur darah dan melekat di dinding rahim melalui rangkaian salur darah.

Dalam keadaan normal, kedudukan uri akan berubah mengikut pertumbuhan saiz rahim. Pada penghujung trimester kedua, uri sepatutnya berada pada atau berhampiran bahagian atas rahim.

Namun, dalam beberapa keadaan, uri kekal di bahagian bawah rahim. Inilah yang dinamakan Placenta previa (PP).

Placenta previa merupakan suatu komplikasi kehamilan. Tahapnya berbeza mengikut kedudukan placenta berbanding pintu rahim. Ia dibahagikan kepada :i) Marginal – Type 1 & Type 2 (menghampiri atau tidak menutupi pintu rahim).ii) Complex – Type 3 & 4 (menutupi pintu rahim).

Tiada punca yang nyata kenapa terjadinya PP. Walaubagaimanapun, terdapat beberapa keadaan yang akan menyebabkan placenta melekat di bahagian bawah rahim :

1) Saiz uri yang besar – ini biasa berlaku dalam kehamilan kembar.

2) Kelewatan proses pelekatan telur yang telah disenyawakan – Proses persenyawaan sperma dan telur akan berlaku di tiub fallopio. Telur yang telah disenyawakan ini kebiasaannya akan menempel di dinding bahagian atas rahim.

Kelewatan dalam proses penempelan akan menyebabkan telur yang telah disenyawakan ini bergerak ke bahagian bawah rahim dan menempel di situ.

Seterusnya ia akan berkembang mengikut proses kehamilan dan uri akan terbentuk di bahagian bawah rahim.

3) Terdapat parut pada dinding bawah rahim – Ini boleh berlaku jika terdapat sejarah pembedahan Caesarean atau D&C untuk keguguran.

Kita boleh membayangkannya sebegini : Andaikan kita ada sebiji bola golf (perbandingan untuk telur yang telah disenyawakan).

Leretkan bola itu di atas rumput dan di atas lantai. Kita akan dapati, jika di atas rumput (perbandingan untuk dinding rahim yang berparut), bola akan bergerak perlahan, dan seterusnya berhenti.

4) Merokok – Ia akan meningkatkan risiko mendapat placenta previa.

1) Komplikasi utama ialah PENDARAHAN kerana placenta terdiri daripada banyak rangkaian salur darah. Pendarahan yang banyak dan berterusan akan menjejaskan nyawa ibu dan bayi.

2) Risiko kelahiran pramatang:Sekiranya pendarahan berterusan berlaku, ibu dan bayi akan dipantau rapi sehinggalah bayi mencapai tahap kematangan maksima.

Ini mungkin dicapai sewaktu bayi hanya berusia kurang 37 minggu (pramatang).

Bayi pramatang mempunyai pelbagai komplikasi lain seperti risiko jangkitan kuman, pendarahan otak dan sistem organ penting yang belum matang.

3) Placenta accreta :Ini adalah keadaan uri yang melekat terlalu kuat dengan rahim hingga sukar untuk dikeluarkan.

Ia boleh mengundang kepada pendarahan yang lebih teruk.

Komplikasi lain yang mungkin berlaku ialah kesan psikologi kepada ibu, tempoh kemasukan wad yang lama, anemia dan kedudukan bayi yang tidak normal.

1) Dapatkan rawatan di hospital/fasiliti kesihatan yang mempunyai kepakaran dalam bidang perbidanan dan sakit puan.

Ikut segala saranan dan proses rawatan yang ditetapkan. Bincang segala permasalahan dengan doktor tersebut.

2) Banyakkan berehat. ELAKKAN melakukan kerja-kerja berat, perjalanan jarak jauh dan hubungan seksual.

3) Persediaan mental dan fizikal untuk menghadapi kemungkinan menjalani pembedahan Caesarean.

1) Terdapat urutan yang boleh menaikkan uri ke bahagian atas rahim.

JANGAN SEKALI-KALI MELAKUKAN URUTAN UNTUK MENAIKKAN URI ! Ini boleh menyebabkan Abruptio placenta iaitu uri lekang / terpisah daripada rahim.

Pendarahan yang teruk akan berlaku. Pada tahap pendarahan yang lebih teruk, rahim terpaksa dibuang atau nyawa ibu dan bayi dalam bahaya!

Dalam beberapa keadaan, ada wanita mengatakan setelah menjalani urutan, doktor mendapati uri mereka telah naik.

Ini semua sebenarnya bergantung kepada jenis PP yang dinyatakan di atas (marginal / complex).

Jika marginal, ia mempunyai peluang untuk naik ke atas mengikut pembesaran rahim walau TANPA urutan.

Sebab itu, scan akan dilakukan setiap 2 minggu untuk menentukan kedudukan uri.

2) Mengapa perlu tinggal lama di dalam hospital?

Kalau nak tumpah darah, di mana-mana pon boleh berlaku.

Benar, pendarahan boleh juga berlaku walaupun di dalam hospital. Tetapi risikonya lebih rendah kerana wanita tersebut disyaratkan untuk menjalani “bed rest”.

Berbanding jika di rumah, sudah pasti wanita itu akan sibuk dengan kerja2 rumah tangga dan sebagainya.

Selain itu, jika pendarahan berlaku di hospital, pemantauan rapi dapat dijalankan. Rawatan kecemasan juga dapat diberikan dengan serta-merta. Ini dapat mengurangkan komplikasi terhadap ibu dan bayi.

3) Semua pendarahan semasa kehamilan disebabkan placenta previa

Terdapat pelbagai punca pendarahan semasa kehamilan contohnya luka pada faraj, jangkitan kuman, ketumbuhan dan trauma pada uri (contohnya dalam kemalangan kenderaan atau kes-kes keganasan rumah tangga).

4) Semua kes placenta previa akan menjalani pembedahan.

Bagi kes-kes placenta previa minor (Type 1 anterior), pesakit mungkin dibenarkan untuk melahirkan secara normal jika tiada masalah lain seperti keadaan ibu dan bayi stabil dan tiada pendarahan yang banyak.


Ketagihan Porno. Topik Taboo Yang Anda Wajib Tahu

“ pornografi menjanjikan keseronokan dan kepuasan, tetapi apa yang penggemar porno dapat adalah ketagihan. ”- Norman Doidge, MD, The Brain That Changes Itself.

Kajian terhadap otak mendapati punca ketagihan bukan sekadar unsur luar yang dimasukkan secara fizikal, tetapi terdapat tindak balas lain yang menyebabkan ketagihan.

Sudah tentu arak untuk diminum dan rokok untuk dihisap tetapi apabila alkohol dan asap masuk ke dalam badan , ia akan meransang(stimulate) otak untuk menghasilkan hormon dopamine dalam jumlah yang banyak .

Dopamine mempunyai banyak fungsi, salah satu fungsinya adalah memberi kita ‘hadiah’ dalam bentuk perasaan gembira, seronok, ghairah dan motivasi. Perasaan ini membuatkan kita lebih fokus pada objek yang meransang dopamine tersebut tanpa memperdulikan masalah dan hal-hal lain.

Situasi ini membuatkan kita lebih tenang dan bebas daripada masalah-masalah yang serabut di minda.Tetapi penghasilan dopamine dalan jumlah yang banyak tanpa mekanisma yang normal(natural) akan menyebabkan ketagihan. Dan inilah apa yang dadah, alcohol dan pornografi lakukan terhadap otak kita.

Bagaimana Otak Kita Berkerja?

Otak kita dilengkapi dengan satu laluan yang dipanggil “reward pathway”. Reward pathway berfungsi merangsang otak untuk melakukan sesuatu untuk terus hidup( seperti makan) atau melahirkan kehidupan(seks) .

Pathway ini bertindak untuk memberikan ganjaran(reward) dengan cara merembeskan dopamine ke dalam otak. Dan seterusnya dopamine akan menyebabkan si pelaku merasa tenang, gembira, ghairah dan termotivasi.

Sekali pandang, keadaan ini baik untuk meransang kita melakukan sesuatu perkara tetapi tidak bermakna ‘sesuatu’ yang kita lakukan itu baik untuk kita.

Contohnya, otak kita akan menghasilkan kadar dopamine yang tinggi apabila kita makan kek coklat yang sedap berbanding makan roti gandum. Kenapa? Kerana 3,000 tahun yang lalu, untuk mendapatkan makanan berkalori tinggi sangat susah untuk ditemui, jadi apabila nenek moyang kita dapat peluang untuk makan kek yang berkalori tinggi, sudah pasti mereka akan makan kesemuanya tambahan pulak kek itu sedap.

Tetapi hari ini kek yang berkalori tinggi mudah dijumpa di mana-mana dan rasanya pula pelbagai. Andai kata setiap kali kita mempunyai kesempatan untuk beli dan makan sehingga kenyang dalam keadaan berulang-ulang kali, pasti kita berpotensi menghidap serangan jantung, pertambahan berat badan dan masalah- masalah kesihatan yang lain.

Porno secara asasnya adalah junkfood kepada seks. Apabila seseorang itu menonton porno, otaknya akan meransang untuk mencari peluang melakukan seks dan dalam masa yang sama dopamine akan dirembeskan secara tidak normal dalam kadar yang tinggi untuk memenuhi otak.

Dan tidak seperti hubungan seks yang sihat dengan orang yang sebenar, pornografi hanya menawarkan imej hyper-sexual yang tiada penghujung. Keadaan ini menyebabkan otak di’banjiri’ dengan dopamine yang sangat tinggi setiap kali bertukar dari satu imej ke imej yang lain.

Sekali dengar, memenuhkan otak dengan hormon yang membuatkan kita gembira seolah-olah tidak ada salahnya, tetapi apa yang berlaku adalah sebaliknya. Seperti contoh junk-food tadi, adakah cukup sekadar sedap dan enak? Bagaimana kesannya daripada sudut kesihatan?

Masalah berpunca bila otak bertindak balas terhadap kehadiran dopamine yang tinggi. Disebabkan jumlah dopamine yang meningkat secara mendadak, Otak akan memberi isyarat(signal) untuk menutup tapak(receptor) dopamine

Untuk mudah faham, Dopamine Receptor ini seumpama tapak pendaratan bagi dopamine. Dopamine seperti helicopter yang didalamnya ada bekalan, ia perlu mendarat terlebih dahulu baru fungsinya dapat digunakan.

Jadi dalam hal ini untuk memastikan penggunaan dopamine hanya pada tahap normal sahaja, otak akan bertindak memberi isyarat untuk menutup dopamine receptor bilamana menerima kehadiran dopamine yang terlalu tinggi.Kesannya, porno yang asalnya memberi kesan yang mengujakan menyebabkan penonton porno merasa biasa. Mereka tidak cukup teransang dengan pornografi yang biasa. Penggemar porno perlu mendapatkan pornogarfi yang lebih eksotik dan ekstrem.

Ini bertujuan meransang penghasilan dopamine yang lebih tinggi bagi mengekalkan perasaan keterujaan ketika menonton pornografi.Akhirnya pengguna tidak akan berasa normal tanpa dopamine yang tinggi kerana otak mereka sudah terbiasa dengan kadar dopamine yang tinggi.

Perkara kecil yang boleh membuat mereka gembira seperti berjumpa rakan ataupun bermain sukan yang diminati, tidak lengkap tanpa lebihan dopamin yang datangnya daripada porno, jadi mereka akan rasa tidak selesa, cemas, murung, dan stress sehinggalah mereka kembali menonton porno.

Dalam bahasa yang mudah, sistem tubuh badan mereka tidak lagi normal seperti manusia biasa yang tidak terlibat dengan porno.

Situasi ini bertambah buruk, apabila Dopamine bergerak di dalam otak dengan jalannya yang tersendiri. Jalan ini dikenali sebagai iFosB.

Setiap kali dopamine dihasilkan, jalan baru iFosB akan terbentuk. iFosB berfungsi mengingatkan kita apa tindakan yang kita buat menyebakan dopamine terhasil dan seterusnya kita akan menjadi gembira dan seronok.

Contohnya satu hari kita jumpa yang dijual ditepi jalan. Asalnya kita mahu mencubanya sahaja, tetapi disebabkan sedap dan secara tidak langsung dopamine terhasil dan terbentuklah iFosB.

Maka iFosB ini akan mengingatkan kita diwaktu yang lain, sekiranya nak makan nasi lemak sedap sila pergi beli kat nasi lemak ayah hensem tadi.Inilah aturan yang akan berlaku dalam otak kita sekiranya berlaku pengambilan dadah, alcohol atau apa-apa sahaja yang menyebabkan ketagihan.

Tidak terkecuali bagi pornografi. Malah lebih berbahaya kerana bahan porno murah malah terlalu banyak yang percuma dan mudah untuk didapati.Semakin banyak menonton pornografi, semakin banyak jalan/laluan iFosB terhasil. Penghasilan iFosB yang banyak hasil daripada menonton pornografi menyebabkan mereka lebih mudah untuk menonton pornografi walaupun mereka tidak mahu dan tahu kesan buruk pornografi. Kerana mereka sudah berada dalam ketagihan.

Dan risiko bagi golongan remaja lebih tinggi kerana reward pathway mereka bertindak balas 2-4 kali ganda lebih hebat berbanding orang dewasa.

Ini bermakna dopamine yang dihasilkan lebih banyak. iFosB juga turut terhasil dalam jumlah yang banyak dan akhirnya mereka akan berada dalam ketagihan yang kronik.

Bukan Sesuatu Yang Taboo, Tapi Perlu Tahu

Pornografi. Bukan lagi menjadi satu perkara yang malu untuk kita cakap dan bincangkan tetapi perkara yang kita sepatutnya takut dan bimbang. Kerana kesan pornografi tidak nampak pada luaran, tetapi dalaman.

Dalam artikel yang akan datang, saya akan kongsikan statistik penonton pornografi dan kes-kes yang berlaku disebabkan pornografi.

1. Doidge, N. (2007). The Brain That Changes Itself. New York: Penguin Books,107.2. Holden, C. (2001). Behavioral Addictions: Do They Exist? Science 294: 980.3. Hilton, D. L. (2013). Pornography Addiction—A Supranormal StimulusConsidered in the Context of Neuroplasticity. Socioaffective Neuroscience & Psychology3:20767.4. Hilton, D. L., and Watts, C. (2011). Pornography Addiction: A NeurosciencePerspective.


Merungkai Mitos- Belimbing Buloh mengurangkan kuning pada bayi?

Seorang kanak-kanak dibawa ke klinik dengan ruam pada keseluruhan badannya. Doktor yang bertugas bertanyakan apa yang berlaku.

Ibu itu pun menunjukkan petua yang dia sedang ikuti hasil nasihat daripada Facebook untuk menurunkan kuning pada anaknya. IAITU DENGAN MELETAKKAN BELIMBING BULOH PADA PERMUKAAN BADAN.

Hasilnya majoriti tubuh bayi tersebut mempunyai ruam kemerah-merahan disebabkan alah kepada buah tersebut.

Allah. Kesian bayi yang tidak bersalah dijadikan bahan ujikaji

Kuning ataupun istilah perubatannya ‘Jaundice’ merupakan salah satu fenomena yg selalu berlaku kepada bayi. Ketika di dalam kandungan, sel darah merah berserta haemoglobin dihasilkan dengan lebih banyak berbanding bayi yang telah dilahirkan.

Ini kerana keadaan di dalam rahim yang kekurangan oksigen. Oleh itu, Kehadiran Haemoglobin yang banyak akan membuatkan bayi mendapat oksigen yg mencukupi.

Apabila lahir, keadaan Haemoglobin yang tinggi ini tidak lagi diperlukan. Ini kerana oparu-paru dapat membekalkan oksigen yang mencukupi.

Maka, haemoglobin yang berlebihan tadi akan diuraikan menjadi kompaun bilirubin. Kompaun bilirubin inilah yang menyebabkan kekuningan pada bayi.

Penyingkiran kompaun bilirubin ini hanya melalui satu jalan sahaja iaitu menggunakan enzim yang terdapat di dalam hati.

Apa-apa molekul, bahan ataupun kompaun lain mengganggu enzim ataupun membebankan fungsi hati, ia akan mengganggu juga penyingkiran bilirubin. Ini akan menyebabkan kandungan bilirubin menjadi tinggi dan menyebabkan kekuningan.

Sebab itu kita nasihatkan para ibu yang menyusukan bayi supaya mengelakkan diri daripada mengambil herba pada peringkat awal kelahiran. Sebab herba tersebut boleh masuk ke dalam susu dan membebankan hati bayi.

Instead dia nak singkirkan bilirubin, dia juga terpaksa berkerja untuk menguraikan molekul daripada herba tersebut.

Menggunakan Belimbing buluh dan meletakkannya di atas kulit merupakan suatu cara yang belum lagi dibuktikan berkesan.

Post yang telah viral sebelum ini telah membuatkan ramai daripada masyarakat kita mengamalkannya hingga menjadi seperti kes diatas.

Beberapa persoalan perlu dilontarkan berkenaan mekanisma bagaimana ia mengurangkan kekuningan pada bayi

1) Adakah dalam Belimbing Buluh mempunyai kompaun yang mampu mengurangkan kuning?2) Adakah ia bertindak dengan cara menyerap bilirubin ke dalam buah belimbing itu?3) Adakah dengan meletakkan belimbing itu akan menyebabkan bayi sentiasa terhidrasi, lalu mengurangkan kuning pada bayi?4) Dan berbagai lagi perkara yang perlu dipersoalkan

Perlu diketahui bahawa kulit manusia merupakan lapisan yang telap air. Ia tidak membenarkan air dan kebanyakkan molekul lain masuk ke dalam saluran darah.

Ia juga tidak membenarkan kompaun bilirubin diserap keluar drpd saluran darah ke dalam belimbing buloh tersebut.

Sebagai tambahan, seseorang bayi mampu menurunkan kandungan bilirubin dalam badannya dengan sendiri tanpa memerlukan apa-apa bantuan.

Sebab itu majoriti daripada bayi yang kekuningan, doktor hanya akan monitor kandungan bilirubin dalam darahnya sahaja. Jika semakin menurun kita akan biarkan sampailah ia kembali normal tanpa berbuat apa-apa.

Jika ia tinggi hingga mencapai kadar yang telah ditetapkan, barulah kita letakkan dibawah lampu khas untuk mengurangkan kekuningan bayi tersebut.

Diharapkan artikel ini dapat membantu anda semua.

Artikel Mitos yang Lain


TEREKSIDEN MENGANDUNG!

Accidental pregnancy(Kandungan yang tidak dirancang)

“Baru sahaja 4 bulan yang lalu Puan T melahirkan anak sulungnya. Haidnya pun belum pernah datang lagi sejak melahirkan anak. Dalam sebulan kebelakangan ini, dia mengalami rasa mual dan muntah setiap hari, keletihan dan sensitif terhadap bau. Untuk bayinya, Puan T memberi campuran susu badan dan susu formula. Tidak selesa dengan keadaannya itu, Puan T pergi mendapatkan rawatan di klinik berhampiran. Ujian air kencing dan ultrasound jelas menunjukkan yang Puan T sedang HAMIL !”

Mengikut adat berpantang masyarakat Melayu, suami isteri perlu BERPANTANG sekurang-kurangnya untuk 40 hari selepas isteri melahirkan anak. Ini sebenarnya bertujuan untuk memberi ruang kepada luka kelahiran di faraj wanita untuk sembuh sepenuhnya. Pada waktu itu juga, darah nifas selalunya sudah berhenti.

Kembali mengandung setelah baru beberapa bulan melahirkan anak adalah tidak digalakkan. Ini kerana, badan wanita tersebut baru sahaja melalui pelbagai perubahan dan tekanan sepanjang tempoh kehamilan dan kelahiran.

Tempoh sekurang-kurangnya dua tahun diperlukan bagi sistem dan fungsi badan pulih dan benar-benar bersedia untuk kembali hamil, terutama bagi mereka yang menjalani pembedahan Caesarean.

1) Selepas kelahiran, peluang untuk hamil kembali akan mengambil masa berbulan-bulan (atau beberapa tahun!) kemudian.2) Kesuburan hanya akan kembali SETELAH mendapat haid pertama selepas kelahiran.3) Mengamalkan pemberian susu badan secara eksklusif merupakan langkah pencegah kehamilan yang pasti berjaya.

Seseorang wanita boleh kembali subur dalam masa beberapa minggu sahaja selepas kelahiran. Jika wanita itu TIDAK mengamalkan penyususan secara ekslusif, ovulasi boleh berlaku dalam 10 minggu selepas kelahiran. Ovulasi ialah proses pembebasan telur dari ovari (kilang telur).

Jika persetubuhan berlaku pada waktu ovulasi, potensi untuk telur disenyawakan dengan sperma adalah tinggi. Ini bermakna, WANITA TERSEBUT BOLEH MENGANDUNG LAGI WALAUPUN BARU SAHAJA MELAHIRKAN ANAK.

Bagi ibu-ibu yang menyusukan bayinya, haid tidak akan datang selagi ibu tersebut menyusukan bayinya secara kerap. Walaupun tiada haid, proses ovulasi tetap boleh berlaku.

Terdapat kajian yang mendapati, wanita yang TIDAK menyusukan bayinya, secara purata, ovulasi pertama selepas kelahiran boleh berlaku antara hari ke-45 hingga ke-94 selepas kelahiran (iaitu 2 – 3 bulan selepas kelahiran!) (1).

Jika wanita tersebut (dan suami) tidak bercadang untuk menimang cahaya mata yang baru dalam masa terdekat selepas kelahiran bayi mereka, amat perlu untuk mereka mengamalkan kaedah kontraseptif (pencegahan kehamilan) sejak dari hubungan seksual pertama lagi selepas kelahiran bayi.

• Menolak ketentuan / kekuasaan Allah.• Menidakkan janji Allah bahawa setiap anak itu membawa rezeki.

• Memberi peluang untuk ibu hamil semula setelah bersedia sepenuhnya dari aspek fizikal, mental, sosial dan emosi.• Anak mendapat kasih sayang, pemakanan yang sihat termasuk susu ibu dan penjagaan yang sepenuhnya.• Suami dapat menyediakan kemudahan asas untuk keluarga mengikut kemampuan fizikal, mental, sosial dan ekonomi.• Setiap ahli keluarga termasuk suami dan ibu itu sendiri mendapat kasih sayang dan keperluan asas yang mencukupi.

Pilihan terletak di tangan anda !!

Admin : Nigella sativa

Rujukan penulis:1) Jackson, E. and Glasier, A., 2011. Return of ovulation and menses in postpartum nonlactating women: a systematic review. Obstetrics & Gynecology, 117(3), pp.657-662.2) Howie, P.W., McNeilly, A.S., Houston, M.J., Cook, A. and Boyle, H., 1982. FERTILITY AFTER CHILDBIRTH: POST‐PARTUM OVULATION AND MENSTRUATION IN BOTTLE AND BREAST FEEDING MOTHERS. Clinical endocrinology, 17(4), pp.323-332.


KANAK-KANAK MASUK ICU SEBAB MAKAN MADU

Seorang Ibu masuk ke bahagian kecemasan dengan tergesa-gesa membawa bayinya yang baru berusia 2 bulan.

“Kenapa ni Puan?”, Tanya seorang medical assistant yang menjaga kaunter depan

Bayi itu dibawa ke zon merah dan tiub terus dimasukkan ke dalam salurang pernafasan. Ini bertujuan untuk membantu pernafasan bayi yang sedang lemah.

Doktor yang bertugas pun bertanyakan beberapa soalan berkenaan keadaan bayi sebelum ini. Ibu kata yang bayinya batuk dan selsema 2 minggu lepas. Madu pun diberikan oleh ibu tersebut untuk merawat batuk dan selsemanya.

Tetapi keadaan bayi menjadi lebih teruk pada seminggu ini. Bayi kurang menyusu. Leher jadi lembik. Tidak buang air selama seminggu. Perut nampak kembung.

Dengar je pemberian madu, Ianya mengingatkan satu jangkitan kuman yang sangat jarang berlaku dinamakan sebagai keadaan Botulism. Perkara ini disebabkan jangkitan bakteria Clostridium Botulinum yang berbentuk spora di dalam madu.

Post berkenaan bayi yang sudah mengalami penyakit Botulism

Baru-baru ini kita dikejutkan dengan kes kanak-kanak yang menghidapi penyakit Botulism disebabkan pemberian madu. Kanak-kanak itu datang sama seperti kejadian di atas dan ini bukan kes pertama yang telah berlaku.

Di negara-negara lain, sudah banyak kes seperti ini termasuk di Amerika syarikat sendiri.

Kesemua otot bayi boleh menjadi lemah terutamanya saluran permakanan bayi. Ini menyebabkan bayi tidak boleh membuang air besar berhari-hari.

Jika toksin yang dihasilkan oleh bakteria itu masuk ke dalam darah, ia akan mengganggu organ-organ lain. Bayi akan mempunyai leher yang lembik, kaki dan tangan tidak bergerak dan lebih teruk lagi kanak-kanak tidak mampu bernafas dengan sendirinya.

Kanak kanak akan mempunyai otot yang lemah jika terkena jangkitan ini

MADU DAN BAKTERIA CLOSTRIDIUM BOTULINUM

Madu mempunyai pelbagai manfaat terutamanya dalam melawan jangkitan bakteria.

Beberapa tahun kebelakangan ini, madu digunakan sebagai ‘wound managament'(rawatan luka) di hospital. Ia sangat berkesan sehingga mana ia mampu membunuh bakteria yang sangat kuat seperti Methicillin-Resistant Staphylococcus Areus(MRSA).

Tetapi ada satu jenis kuman yang boleh berubah kepada bentuk spora ketika mana dalam keadaan stress. Dalam keadaan spora, ia dapat melindungi diri daripada kepanasan yang tinggi, kadar pH dan kepekatan yang ekstrim dan banyak lagi.

Bakteria ini dipanggil sebagai Clostridium botulinum dan ia mampu terus hidup di dalam madu yang berkeadaan yang ekstrim.

Kajian mendapati sebilangan kecil madu mempunyai kehadiran spora Clostridium.

Madu mempunyai pelbagai manfaat. Tetapi ia merbahaya jika diberi kepada kanak-kanak kurang daripada 1 tahun.

PENDAPAT KAMI BERKENAAN HUKUM PEMBERIAN MADU

Kanak-kanak yang berumur kurang dari setahun mempunyai sistem imun yang masih tidak terbentuk dengan sempurna. Ini membuatkan mereka senang terkena jangkitan kuman tersebut jika dibandingkan dengan orang yang sudah dewasa.

Disebabkan keburukan pada bayi melebihi manfaat madu itu sendiri, maka pemberian madu adalah dilarang bagi kanak-kanak berumur kurang daripada setahun.

Ia bertepatan dengan keadah fiqh yang dinamakan sebagai Ad Dharar Yu Zal yang bermaksud kemudharatan perlu dihapuskan. Di dalam konsep ini mempunyai beberapa pecahan termasuk MENOLAK KEMUDHARATAN LEBIH UTAMA DARI MENGAMBIL KEBAIKAN.

Di dalam konsep ini kita sedar bahawa madu ada manfaatnya. Tetapi kanak-kanak yang berumur kurang daripada setahun akan mempunyai risiko jangkitan Botulism jika kita berikan madu. Sebab itu kita menyarankan untuk tidak memberikan madu pada kanak-kanak tersebut.

MENOLAK PEMBERIAN MADU PADA BAYI YANG KURANG DARIPADA SETAHUN BUKANLAH MENUNJUKKAN IMAN YANG LEMAH. MALAH IA MENGANGKAT AKAL MANUSIA SAMA SEPERTI KEMULIAAN YANG ALLAH TELAH BERIKAN KEPADA KITA.

Untuk pembacaan lanjut berkenaan kelebihan madu, anda boleh baca link ini.